Pembantaian Amboyna: Tragedi Yang Menampakkan Sisi Paranoid Penjajah Belanda

Umum mengetahui bahawa rempah merupakan antara bahan asli yang begitu besar perananya dalam mempengaruhi perjalanan sejarah dunia. Hal ini dikatakan demikian kerana, bahan asli tersebut mempunyai kegunaan yang amat meluas, antaranya adalah untuk menyedapkan masakan, menyembuhkan penyakit serta bermacam lagi kegunaan lain.

Sejak abad ke-17, Kepulauan Nusantara telah menjadi wilayah tumpuan oleh penjajah-penjajah barat bagi mendapatkan bahan ini. Hal ini menyebabkan, penjajah-penjajah barat seperti Portugis, Belanda dan Inggeris sanggup berkorban berbulan-bulan berlumba dengan berlayar meredah gelora lautan semata-mata ingin merebut bahan yang berharga lagi eksotik itu. Impaknya, perebutan bagi mendapatkan rempah ini telah mengakibatkan tercetusnya siri-siri perbalahan dan konflik sesama mereka.

Catatan sejarah telah menukilkan bahawa juara kepada perlumbaan rempah ini tidak lain tidak bukan ialah Belanda (ada juga pendapat lain mengatakan Portugis dan Inggeris). Hal ini dibuktikan menerusi kejayaan mereka dalam mencengkam sebahagian besar Kepulauan Nusantara yang merupakan pengeluar terbesar rempah pada ketika itu.

Seterusnya, antara peristiwa yang tercetus ekoran kerakusan kuasa-kuasa Eropah sewaktu berebut untuk menguasai perdagangan rempah adalah peristiwa pembantaian Amboyna. Amboyna merupakan sebutan dalam bahasa Inggeris lama yang merujuk kepada Pulau Ambon yang merupakan antara pulau yang membentuk gugusan pulau yang dikenali sebagai Kepulauan Maluku yang merupakan sebahagian daripada wilayah Indonesia pada hari ini.

Pembantaian Amboyna pula merupakan terma yang merujuk kepada sebuah peristiwa yang berlaku pada tahun 1623 di Pulau Amboyna. Peristiwa ini secara ringkasnya merupakan satu tragedi penyeksaan dan pembunuhan sekitar 20 orang mangsa yang didalangi oleh Belanda. Antara 20 orang yang terbunuh itu termasuklah warga Inggeris, warga Jepun serta seorang Portugis. Tragedi pembantaian ini dipercayai tercetus ekoran paranoid Belanda ke atas Inggeris pada waktu itu.

Latar Belakang

Menurut catatan sejarah, Portugis merupakan penjajah Eropah yang pertama tiba di Pulau Amboyna iaitu pada tahun 1512, setahun selepas mereka menakluk Kota Melaka. Malangnya, Portugis gagal mengawal dan menguasai serta menegakkan kekuasaan mereka ke atas pulau tersebut. Lalu pada tahun 1605, Portugis kemudiaannya telah dihalau keluar oleh Belanda dengan bantuan pemimpin tempatan. Bermula saat itulah Belanda mula menggenggam kemas Pulau Amboyna sehinggalah ia dirampas oleh Jepun sewaktu Perang Dunia Kedua.

Tidak dapat dinafikan bahawa penjajah serta sifat ketamakan seolah-olah merupakan gabungan dua unsur yang tidak dapat dipisahkan. Hal ini juga terpakai ke atas penjajah dari Belanda, perkara ini tampak jelas ekoran usaha-usaha yang dilakukan mereka untuk mengekalkan monopoli Belanda dalam perdagangan rempah di Pulau Amboyna serta Kepulauan Nusantara pada waktu itu.

Hal ini dapat dibuktikan apabila Belanda melarang penanaman pokok cengkih di semua pulau-pulau lain yang berada di bawah kekuasaan mereka. Menurut Belanda, hanya Pulau Amboyna sahaja yang boleh keluarkan cengkih, pulau lain tak boleh. Selain itu, Belanda juga melaksanakan dasar perhambaan ke atas penduduk pulau Amboyna sebagai salah satu langkah untuk memaksimukan hasil pengeluaran Belanda, sesiapa yang enggan tunduk dengan Belanda akan dihukum. Disamping itu, Belanda juga dikatakan tidak mahu berkompromi dengan mana-mana kuasa Eropah yang berhajat untuk menduduki pulau berkenaan.

Walaubagaimanapun, usaha mereka untuk mengekalkan monopoli tercabar dengan kehadiran orang Inggeris yang dilihat turut berminat untuk merompak kekayaan pulau itu. Sebelum ini, Inggeris pernah menyerang Belanda ketika di Pulau Jawa, namun serangan tersebut berjaya dipatahkan. Oleh yang demikian, kehadiran Inggeris di Pulau Amboyna sedikit sebanyak telah menggetarkan lutut Belanda.

Pada awalnya, Inggeris dan Belanda bersetuju untuk mengelak dari sebarang konflik antara mereka. Persetujuan itu telah diterjemahkan melalui sebuah perjanjian yang dimeterai bersama pada tahun 1619. Di dalam perjanjian tersebut, terdapat isi yang menyebut bahawa Inggeris dan Belanda akan berkongsi hasil pengeluaran rempah di Pulau Amboyna dan pulau-pulau lain disekitarnya. Walaubagaimanapun, perjanjian tersebut dilihat seolah-olah gagal meredakan api ketegangan di antara dua kuasa Eropah ini malah mereka dikatakan saling mencurigai antara satu sama lain.

Kisah bermula

Pada Februari 1623, seorang pengawal berbangsa Jepun telah ditangkap di atas dakwaan menjalankan pengintipan di salah sebuah kubu pihak Belanda di Pulau Amboyna. Perlu diketahui bahawa Belanda juga mengambil pengawal-pengawal dari Jepun untuk berkhidmat bersama mereka. Kisahnya dikatakan bermula apabila, pengawal berbangsa Jepun itu bertanyakan perihal jadual pengawalan yang dilakukan di kubu tersebut kepada pihak Belanda.

Lantas tidak semena-mena dia ditahan kerana bertanyakan soalan itu. Barangkali soalan itu diaju memandangkan dia merupakan seorang pengawal di kubu itu, jadinya dia berhak untuk mengambil tahu tentang tempat kerja dia. Namun, disebabkan paranoid yang sedang mengaburi Belanda pada waktu itu, mereka terus menangkap pengawal itu. Belanda percaya yang pengawal berbangsa Jepun itu sedang berkomplot dengan Inggeris.

Kemudian, pengawal itu disoal siasat dengan kaedah penyeksaan bagi mendapatkan pengakuan daripadanya. Pihak Belanda dikatakan telah menyeksa pengawal berbangsa Jepun itu dengan mengikat kaki dan tangannya pada bingkai pintu dengan posisi terbuka lalu dinyalakan lilin dibawah kedua-dua belah ketiaknya. Selain itu, Belanda juga menggunakan kaedah penyeksaan ‘waterboard’ sehingga melemaskan tahanan mereka itu.

Akhirnya, selepas diseksa dengan kejam, pengawal itupun buatlah satu pengakuan palsu seperti yang diharapkan oleh pihak Belanda. Pengakuan palsu itu mendedahkan kononnya pengawal berbangsa Jepun itu sedang berkomplot dengan beberapa pengawal Jepun yang lain bersama-sama dengan Inggeris ingin melancarkan sebuah rampasan kuasa bagi menggulingkan pentadbiran Belanda di Pulau Amboyat.

Dengan menjadika pengakuan palsu tadi sebagai bukti, pihak Belanda terus menahan beberapa orang Inggeris yang dipercayai turut terlibat dalam konspirasi khayalan Belanda itu. Orang-orang Inggeris yang ditahan itu dikatakan turut menerima seksaan yang serupa sepertimana pengawal berbangsa Jepun itu tadi. Adapun selepas selesai menyoal siasat, Pihak Belanda telah bertindak membebaskan sebahagian daripada mereka. Namun bagi yang masih ditahan, nasib yang amat buruk bakal menimpa mereka.

Akhirnya pada Pada 9 Mac 1623 baki-baki tahanan yang masih ditahan telah didakwa bersalah kerana terlibat dalam konspirasi palsu hasil daripada sifat paranoid Belanda. Mereka yang bersalah terdiri daripada sepuluh warga Inggeris, Sembilan warga Jepun dan seorang daripada mereka ialah berbangsa portugis. Kesemua mereka telah dijatuhi hukuman pancung.

Pada 1623, iaitu setelah setahun lebih kes ini berlalu, berita mengenai pembantaian ini telah sampai ke England. Hal ini susulan aduan yang dibuat oleh bekas tahanan yang dibebaskan tadi, mereka mendakwa bahawa Belanda telah menghukum orang-orang yang tidak bersalah. Belanda menghukum mereka dengan bersandarkan pengakuan palsu yang diperoleh hasil daripada seksaan yang dikenakan sewaktu menyoal siasat mereka.

Bahkan kes-kes yang didakwa itu pun merupakan sekadar fantasi yang lahir daripada paranoid mereka terhadap Inggeris. Impaknya, Tragedi pembantaian ini kemudiannya dijadikan antara asbab untuk ‘meghalalkan’ Inggeris melancarkan perang ke atas Belanda antara 1652 sehingga 1654. Dalam peperangan ini, Inggeris seolah-olah dapat membalas kematian warganya dipancung di Amboyat puluhan tahun yang lalu berikutan kejayaan mengalahkan Belanda.

RUJUKAN:

Barrow, I. J. (2017). The East India Company, 1600/1858 A short history with documents. Hackett Publishing Company, Inc.

Britannica, T. Editors of Encyclopaedia (2016, January 6). Amboina Massacre. Encyclopedia Britannica.


Ada Sesuatu Sedang Terjadi Pada Bekalan Gandum Negara? – Siri 1

Sekali baca tajuk sahaja, kita mungkin memikirkan bahawa “Negara” yang dimaksudkan merujuk kepada Amerika Syarikat atau India yang makanan ruji mereka adalah gandum. Apabila sebut sahaja Malaysia, terus melintas dalam minda kita ialah makanan rujinya ialah nasi. Tetapi persepsi ini kena diubah dengan segera memandangkan kita semua tahu bahawa pada zaman di mana kedai mamak ialah tempat ritual berkumpulnya rakyat Malaysia, maka penggunaan gandum semakin meningkat.

Jadi, pengenalan awal sebelum kita mahu membahaskan isu ini dengan lebih lanjut ialah mengenali apa itu gandum. Definisi ringkasnya ialah gandum merupakan komponen yang diguna untuk memproses tepung. KTepung adalah bahan utama dalam roti canai, mi dan roti. Kebetulan, makanan ini pula adalah menu utama di kedai mamak.

Kita bermain dengan statistik pula kali ini. Sekurang-kurangnya untuk pengimportan gandum sahaja pada tahun 2017 adalah pada tahap 1.7 juta tan metrik (MT) berbanding beras iaitu pada 1.15 juta tan metrik. Tetapi nanti dulu, bukanlah bermaksud rakyat Malaysia sudah meninggalkan nasi terus dalam kehidupan mereka.

Statistik menunjukkan bahawa penggunaan beras domestik adalah sebanyak 1.6 juta tan metrik manakala pengunaan beras import pula ialah 1.15 juta tan metrik. Keseluruhannya kalau dicampur tolak, pengunaan beras oleh rakyat Malaysia sebanyak 2.75 juta MT. Masih lagi pada mendahului pengunaan gandum.

Tetapi nanti dulu (untuk kali kedua), kerana sesungguhnya statistik yang lain pula menunjukkan bahawa peningkatan penggunaan komoditi ini adalah sebanyak 60 peratus dari tahun 2008 ke 2017. Ini adalah berbeza berbanding dengan peningkatan penggunaan beras pada tahap 10 peratus pada tempoh yang sama. Permintaan untuk gandum dianggarkan akan meningkat pada 6.5 juta MT untuk tahun 2050.

Dan tiba-tiba, anda bertanyakan, mengapakah kami membangkitkan isu bekalan gandum di Malaysia sebagai rencah utama artikel kali ini. Secara ringkasnya, masalah utama yang membelenggu bekalan komoditi gandum ini adalah tentang beberapa isu. Akan ada artikel bersiri menyusul dalam waktu terdekat. Tetapi cukuplah untuk dalam siri pertama pengenalan “gandum” ini, ia adalah tentang permainan harga di pasaran.

Rekod dari pasaran mengatakan bahawa di pasaran dunia didapati harga komoditi bahan tersebut semakin menurun. Tetapi malangnya di negara kita, ia tidak berlaku. Harga di pasaran semakin meningkat. Dan ia sekaligus memberi kesan kepada golongan B40 dan M40 di negara kita. Jadi, kekal bersama kami untuk mendapatkan kupasan dan analisis jitu mengenai situasai ini. Ada rahsia yang mahu dikupas dan dibongkarkan untuk tatapan kita. Semoga pengenalan ini membuka mata kepentingan gandum pada negara kita.


Rainbow Warrior: Bukan Kisah Pahlawan LGBT

Rainbow merujuk kepada pelangi iaitu fenomena pemecahan cahaya putih kepada spektrum-spektrum warna yang menjadi komponen kepada warna putih. Dalam dunia penulisan moden, khususnya dalam media liberal, rainbow atau pelangi itu sendiri kerap dikaitkan dengan sifat gay atau nafsu batin luar tabii. Warrior pula membawa maksud pahlawan. Jadi adakah Rainbow Warrior itu bermaksud Pahlawan Gay?

Jauh tidak sama sekali. Rainbow Warrior itu sebenarnya merujuk kepada nama sebuah kapal layar yang dimiliki oleh pergerakan aktivis alam sekitar iaitu Greenpeace. Mesti korang dah tahu sebab saya letak gambar kapal layar Rainbow Warrior itu sebagai gambar kepada rencana kali ini.

Hmmm… apa kaitan sebuah kapal layar aktivis alam sekitar dengan dunia pertahanan? Macam takde kaitan je, kan? Nak tahu, kan? Mari kita soroti kisah yang berlaku 35 tahun lepas.

Terlebih dahulu, Greenpeace adalah pergerakan aktivis alam sekitar yang tersohor di dunia ketika itu. Kumpulan aktivis ini sering melakukan tunjuk perasan dan berani melaksanakan aktiviti berani untuk menghalang tindakan-tindakan yang pada mereka boleh merosakkan alam sekitar. Ini termasuklah aktiviti ujian berkaitan ketenteraan.

Tahun 1980-an, dunia masih lagi di kemuncak P3rang Dingin. Rusia telah menceroboh Afghanistan, Amerika Syarikat menceroboh Grenada dan campur tangan dalam p3rang saudara Nicaragua. China pula berp3rang dengan Vietnam. Dunia ketika itu amatlah genting.

Kemuncak P3rang Dingin bermakna dunia negara-negara kuasa besar masih lagi bersyak wasangka sesama sendiri. Bagi negara-negara berkuasa nuklear, pilihan cegah rintang bagi mereka adalah membina senjata nuklear yang lebih ampuh daripada lawan mereka.

Laluan membina senjata nuklear ini menjadi pilihan kepada Perancis. Perancis ketika itu baru sahaja terpaksa menelan rasa pahit kerana terpaksa mendedahkan rahsia sistem peluru berpandu anti-kapal Exocet Mk38 yang dibeli oleh Argentina kepada Britain akibat ugutan Perdana Menteri Britain ketika itu, Margaret Thatcher terhadap President Francois Mitterand. ‘

Sekiranya Perancis tidak mendedahkan data telemetri sistem peluru berpandu itu, maka Britain akan menjatuhkan b0m nuklear ke atas Buenos Aires. Margaret Thatcher telah belajar dari pakar ugutan terbaik, yakni Rusia yang pernah mengugut meletupkan b0m nuklear di kota London sekiranya negara tersebut tidak menghentikan serangan mereka ke atas Mesir dalam P3rang Terusan Suez.

Mungkin akibat peristiwa ini, Perancis bertindak membuat ujian senjata nuklearnya. Tapi itu adalah lebih kepada jangkaan kerana Perancis telah lama menjalankan ujian senjata nuklear. Salah satu tapak ujian nuklearnya adalah di kepulauan Polynesia, khususnya di Pulau Mururoa.

Tahun 80-an juga menyaksikan dunia mula bangkit menentang penghasilan senjata nuklear. Kesedaran berterusan atas kesan senjata nuklear dan di sebalik keadaan genting P3rang Dingin menyebabkan banyak negara bangkit menentang penggunaan senjata nuklear. Malaysia sendiri antara negara yang turut berdiri bersama-sama negara anti-senjata nuklear itu dalam Zone Of Peace, Freedom And Neutrality (ZOPFAN).

Di Polynesia, negara-negara Micronesia dan New Zealand bertindak menandatangani perjanjian bahawa wilayah tersebut adalah zon bebas nuklear. Ini memberi peluang kepada kumpulan Greenpeace untuk menjadikan Auckland sebagai pusat untuk mengganggu aktiviti ujian b0m nuklear Perancis.

Tindakan kumpulan Greenpeace itu dianggap sebagai gangguan yang perlu dihalang. Maka satu operasi khas oleh agensi perisikan asing Perancis, Direction générale de la sécurité extérieure (DGSE) bernama Opération Satanique telah dilancarkan.

Pada malam 10 Julai 1985, beberapa butir b0m telah dipasang pada kapal Rainbow Warrior yang berlabuh di Pelabuhan Auckland. Letupan itu menenggelamkan kapal tersebut, dan telah mengorbankan seorang jurugambar Belanda berketurunan Portugis, Fernando Pereira, yang mati lemas di atas kapal tersebut.

Disebabkan aktiviti kapal tersebut mengganggu aktiviti ujian senjata nuklear, Perancis telah disyaki terlibat dalam serangan tersebut. Perancis telah menidakkan tuduhan tersebut sebagai tuduhan fitnah.

Namun, malang bagi DGSE, dua orang ejen DGSE yang terlibat memasang b0m pada badan kapal tersebut, Kapt Dominique Prieur (wanita) dan Komander Alain Mafart berjaya dikenalpasti dan telah ditahan oleh Polis New Zealand.

Pendedahan bahawa Perancis terlibat dalam aktiviti keganasan bagi menghapuskan lawan mereka telah merosakkan hubungan diplomatik antara Perancis dan New Zealand. Dan sehingga ke hari ini, Rainbow Warrior menjadi simbol risiko yang dihadapi aktivis alam sekitar dalam menentang ujian senjata nuklear.

Seperti mana-mana kisah di dunia, adakalanya ada plot twist yang sukar dijangka. Setelah menjalani hukuman penjara dan bersara dari perkhidmatan, Komander Alain Mafart telah menjadi seorang jurugambar. Ironi apabila gambar-gambar beliau yang berlatarkan alam sekitar telah dipilih oleh Greenpeace Amerika untuk dipaparkan pada kalendar mereka bagi tahun 2014.

Gambar-gambar yang diambil beliau itu diletakkan di bawah nama Alain Mafart-Ronedier. Apabila mereka menyedari kesilapan mereka, mereka segera memusnahkan lebih 14 ribu kalendar yang masih dalam pegangan mereka tetapi ada antaranya telah dijual dan diedar.

Apabila kita memikirkan kesanggupan Perancis dalam memusnahkan musuh mereka tidak kira di mana dengan menggunakan apa cara sekalipun demi menjaga rahsia mereka, mungkin juga ada operasi-operasi lain yang kita tidak pernah dengar yang melibatkan Malaysia? Kita hanya boleh membuat spekulasi.


Omotenashi – Asal Usul Layanan Terbaik Jepun Kepada Tetamu

Apabila kita menyebut etika perkhidmatan pelanggan, kita pasti akan teringat mengenai Jepun. Etika dan konsep ini sering dikaitkan dengan istilah Omotenashi dalam budaya Jepun. Omotenashi boleh didefinisikan sebagai hospitaliti ataupun perkhidmatan dalam aspek yang melibatkan dengan orang lain.

Seseorang yang pernah melawat ke Jepun pasti dapat mengalami perkhidmatan pelanggan orang Jepun yang luar biasa dalam pelbagai sektor. Perkhidmatan pelanggan di Jepun biasanya melangkaui jangkaan pelancong asing kerana tiada negara lain yang dapat menandingi apa yang ditawarkan oleh orang Jepun.

ASAL USUL KONSEP OMOTENASHI

Konsep Omotenashi dipercayai berasal dari cha-no-yu, iaitu upacara teh orang Jepun. Upacara teh telah wujud dalam budaya Jepun sejak abad ke-16 dan diperkenalkan oleh Sen-no Rikyu. Dalam upacara teh, tuan rumah bertanggungjawab untuk melayan tetamunya dengan sedaya upaya dan tidak mengharapkan apa-apa sebagai balasan. Persiapan dilakukan dengan sebaik mungkin bagi memastikan tetamu boleh mendapat pengalaman terbaik yang tidak dapat dilupakan.

Dalam upacara ini, teh akan disediakan di hadapan tetamu. Penyediaan bermula dari pembersihan cawan seramik yang digunakan untuk minum sehingga kepada proses bancuhan teh sebelum dihidangkan kepada tetamu. Ini bertujuan untuk menyatakan bahawa tiada apa yang tersembunyi dari tetamu dan membuktikan kejujuran mereka. Salah satu kata akar Omotenashi iaitu frasa kata Omote-ura nashi bermaksud “tiada depan atau belakang”. Kata akar lain omotenashi juga bermaksud “untuk mencapai melalui secara konseptual dan fizikal”.

Selain itu, “Kata” merupakan satu lagi istilah Bahasa Jepun yang sering dikaitkan dengan semangat Omotenashi atau perkhidmatan pelanggan Jepun, yang bermaksud ‘peraturan yang perlu dipatuhi’. Mereka mempunyai suatu peraturan dalam melakukan apa-apa dan kehidupan orang Jepun adalah berpandukan peraturan tersebut.

Kewujudan unsur Omotenashi dan “Kata” dalam budaya Jepun mula diketahui oleh orang luar selepas tahun 1950-an semasa tamatnya perang dunia kedua. Sebelum itu, barangan buatan Jepun dipercayai mempunyai kualiti yang rendah atas sebab pengimport asing hanya mementingkan penjanaan keuntungan dalam masa yang singkat. Bagi mengubah persepsi orang luar terhadap barangan Jepun, orang Jepun telah menekankan “Kata” dan Ometenashi semula untuk menawarkan kualiti terbaik dalam semua sektor.

KONSEP OMOTENASHI DALAM PERKHIDMATAN PELANGGAN JEPUN

Bagi sektor awam, etika kerja digunakan dalam kata umum merujuk kepada tingkah laku dan sikap yang dipakai oleh penjawat awam. Undang-undang etika diwujudkan sebagai garis penduan peraturan perkhidmatan yang harus dipatuhi oleh penjawat awam. Selain itu, undang-undang etika juga duwujudkan untuk mengelakkan hubungan yang terlalu mesra antara penjawat awam dan peniaga dengan mencegah masalah rasuah.

Negara Jepun terdapat suatu undang-undang etika iaitu Akta Perkhidmatan Awam Nasional yang mesti dipatuhi dengan tegas oleh semua pekerja yang bekerja di sektor awam. Akta tersebut menegaskan bahawa “sebagai penjawat awam, sebagai hamba bagi semua warganegara, hendaklah memberi kepentingan kepada semua rakyat terlebih dahulu.

Bagi sektor swasta, mereka juga mengekalkan profesionalisme dalam perkhidmatan mereka. Pakaian seragam amat biasa dijumpai dalam sektor perkhidmatan di negara Jepun. Hal ini adalah salah satu aspek profesionalisme terhadap setiap suatu pekerja di Jepun. Walaupun hanya sebagai penjaja di tepi jalan, mereka juga akan memakai pakaian seragam. Selain itu, pekerja juga dikehendaki berkomunikasi dengan pelanggan dengan menggunakan “Keigo” yang bermaksud dengan menggunakan bahasa hormat. Pekerja akan dilatih mengulangkan fasa-fasa tersebut untuk menyambut setiap pelanggan.

Sebagai contoh, pekerja akan menyambut setiap pelanggan dengan menggunakan perkataan “Irasshaimase” yang bermakna selamat datang. Seterusnya, pekerja juga dilatih untuk tunduk hormat semasa pelanggan mengunjungi kedai mereka atau sebelum meninggalkan kedai mereka. Perkhidmatan pelanggan di Jepun tiada budaya meninggalkan tip kepada pekerja. Sekiranya pelanggan meninggalkan tip kepada pekerja, hal ini bermakna pelanggan sedang mengelirukan atau menghinakan pekerja.

Artikel dikirimkan oleh Afiq Jeff untuk The Patriots.


Orang Korea Joseon Pembina Kapal Terbang Terawal Dunia?

Sebelum ini kita biasa mendengar dan membaca tentang kapal terbang pertama di dunia yang telah dibina oleh adik-beradik Wright pada tahun 1903. Mereka merupakan antara perantis dalam dunia penerbangan yang telah berjaya menghasilkan dan menerbangkan kapal terbang pertama di dunia yang dioperasikan secara motor.

Namun, tahukah anda bahawa 300 tahun sebelum adik-beradik Wright ini mencipta kapal terbang pertama dunia, Dinasti Joseon sebenarnya terlebih dahulu telah membina kapal terbangnya yang pertama? Kisah kapal terbang pertama dunia yang dibangunkan oleh seorang rakyat Dinasti Joseon ini dimulakan dengan peristiwa pencerobohan Jepun ke atas Joseon.

Pencerobohan Jepun ke atas Joseon

Pencerobohan Jepun ke atas Joseon antara tahun 1592 hingga 1598 dianggap sebagai ‘Pe.ra.ng Dunia Serantau’ yang pertama di Asia, iaitu pertama kali dalam sejarah Asia, angkatan tentera besar jumlahnya dengan dilengkapi dengan senjata moden bertempur dalam pepe.ra.ngan ini. Ia dimulakan dengan pencerobohan pertama pada tahun 1592, diikuti gencatan senjata pada tahun 1596 dan pencerobohan kedua pada tahun 1597.

Pencerobohan ke atas Joseon ini telah dilancarkan oleh Toyotomi Hideyoshi, sebagai salah satu rancangannya dalam siri menakluk Semenanjung Korea dan China, yang masing-masing diperintah oleh dinasti Joseon dan Ming. Jepun berjaya menduduki sebahagian besar Semenanjung Korea dalam jangkamasa yang singkat, tetapi bantuan tentera oleh Dinasti Ming, serta masalah jumlah tentera Jepun di sepanjang pantai barat dan selatan yang dijaga oleh tentera Joseon telah memaksa angkatan tentera Jepun ini untuk berundur daripada Pyongyang dan wilayah utara ke selatan di Busan serta wilayah-wilayah yang berdekatan.

Selepas pengunduran tersebut, angkatan tentera militia Joseon telah melancarkan pe.ra.ng gerila terhadap pihak Jepun dan masalah bekalan tentera serta makanan yang dihadapi oleh kedua-dua pihak ini telah menyebabkan tiada se.ra.ngan yang berjaya dilakukan serta tidak ada wilayah tambahan yang berjaya ditakluk. Pencerobohan pertama ini hanya bertahan sehingga tahun 1596, dan rundingan damai antara pihak Jepun dan Ming antara tahun 1596 hingga 1597 juga telah gagal mencapai kata sepakat.

Sekitar tahun 1597, pihak Jepun kembali menye.ra.ng Joseon buat kali kedua. Taktik yang mereka gunakan menyamai taktik yang digunakan sewaktu pencerobohan kali pertama. Pihak Jepun berjaya menguasai beberapa kawasan di bahagian darat, dengan menakluk beberapa buah kota serta kubu pertahanan. Walau bagaimanapun, pihak Jepun terpaksa menghentikan se.ran.gan dan berundur ke wilayah pesisir selatan Semenanjung Korea. Pihak tentera Ming dan Joseon yang tidak mampu menghalang taklukan Jepun ke atas kubu-kubu yang tersisa di bahagian pesisir selatan, menyebabkan kedua-dua pihak menemui jalan buntu selama hampir 10 bulan.

Pengepungan ke atas wilayah Jinju

Di wilayah Jinju inilah kisahnya bermula. Kubu Jinjuseong merupakan sebuah istana batu, yang menjadi kubu bagi menjaga Wilayah Jeolla. Kawasan ini telah menjadi perhatian pihak Jepun sewaktu pencerobohan kali pertama ke atas Joseon pada tahun 1592. Ukita Hideie dan Hosokawa Tadaoki telah merancang untuk mengambil alih kubu istana ini kerana jika pihak Jepun berjaya menawannya, ia akan membuka jalan seterusnya untuk menguasai wilayah Jeolla. Malah, mereka juga mempunyai peluang yang cerah untuk meny.era.ng pasukan gerila Gwak Jaeu yang bersembunyi di kawasan tersebut.

Pengepungan Wilayah Jinju adalah salah satu daripada dua pertempuran semasa pencerobohan Jepun ke Korea – yang pertama pada tahun 1592, dan yang kedua pada tahun 1593. Percubaan pengepungan pertama oleh Jepun telah gagal, dan pihak Joseon masih menguasai istana Jinju. Namun begitu,  pengepungan kali kedua yang dilakukan oleh pihak Jepun ke atas Jinju telah berjaya, lalu istana jatuh ke tangan Jepun.

Wilayah Jeolla juga merupakan kawasan yang digunakan untuk menempatkan banyak barang rampasan pe.ra.ng. Pada sekitar November, 1592, angkatan tentera Jepun seramai 30,000 orang di bawah pimpinan Kato Mitsuyasu, Hasegawa Hidekazu, Nagaoka Tadaoki, dan Kimura Shigeji telah berangkat untuk menye.ra.ng kawasan Jinju.

Jeneral Yu Sung In, iaitu komander kanan bagi wilayah Gyeongsang telah bersiap sedia dengan menempatkan pasukan tenteranya di hadapan pintu gerbang Jinju. Kim Si Min, iaitu seorang lagi jeneral juga membawa pasukannya untuk menjaga gerbang Jinju. Pasukan Jepun menjangkakan mereka akan mampu menawan kubu Jinju dengan mudah, namun Jeneral Kim Si Min bersama 3,800 angkatan tenteranya telah bertahan mengawal kawasan Jinju.

Setelah tiga hari bertempur, Kim Si-min telah ditembak di kepalanya dan tidak lagi mampu untuk memimpin pasukannya. Panglima Jepun kemudian menekan tentera Joseon dengan lebih keras lagi agar mereka berundur tetapi pasukan Joseon terus berjuang. Walau bagaimanapun, tentera Jepun masih tidak dapat menembusi tembok meskipun telah menggunakan senjata moden mereka. Pertempuran ini berakhir dengan kemenangan di pihak Joseon walaupun mereka berada dalam posisi yang tidak baik kerana kecederaan Kim Si Min dan pasukan tentera yang kehabisan peluru.

Penciptaan kapal terbang oleh Jeong Pyeong Gu

Pertempuran Jinju tahun 1592 yang berakhir dengan kemenangan Joseon ini turut merakamkan kisah menarik di sebaliknya. Pada tahun 2016, satu pasukan aktivis sejarah, iaitu Jinju Bicha Restoration Commitee telah mengadakan seminar berkaitan dengan penemuan rekod bahawa sebuah kapal terbang telah dibina sewaktu era pencerobohan Jepun ke atas Jinju pada tahun 1592.

Kim Dong Min, iaitu pengerusi kepada jawatankuasa ini menyatakan bahawa pihak mereka telah menemui dokumen purba yang mencatatkan terdapatnya rekaan asas serta wujudnya kapal terbang pertama pada tahun berkenaan. Apa yang menariknya, binaan kapal terbang ini telah berlaku 300 tahun sebelum adik-beradik Wright membina kapal terbang pertama mereka!

Berdasarkan rekod yang ditemui, kapal terbang ini telah dhasilkan oleh seorang pegawai tentera Jinju, bernama Jeong Pyeong-Gu, yang diberi nama bicha atau dipanggil juga sebagai bigeo. Ia sebenarnya telah digunakan oleh Jeong Pyeong-Gu bagi menyelamatkan tentera serta orang-orang yang dikurung dan terperangkap sewaktu peristiwa pencerobohan Jinju pada tahun 1592.

Rekaan unik kapal terbang pertama Joseon ini dikatakan mempunyai satu beg kulit besar di bahagian tengah badannya yang dipenuhi dengan udara termampat, dan apabila penutup di bawah beg itu dibuka, ia menjadikannya dapat terbang ke atas oleh kekuatan reaktif udara termampat yang dikeluarkan melalui lubang.

Walaupun begitu, tiada tinggalan rangka atau rekabentuk yang ditemui, dan mereka masih mengumpulkan dokumen yang berkaitan dengannya. Pada hari ini, rekabentuk asas kapal terbang ini telah dibina semula dan telah dipamerkan di Muzium Sains Nasional Gwacheon untuk tatapan umum masyarakat.

Kesimpulan

Meskipun ramai yang masih sangsi dengan penciptaan kapal terbang era Joseon ini, namun penciptaan teknologi ini bukanlah sesuatu yang mustahil kerana Joseon waktu itu telah banyak menghasilkan ciptaan yang lain serta menggalakkan banyak penemuan dalam bidang sains dan teknologi. Apapun, usaha pengumpulan bukti dan rekod sejarah masih giat dijalankan bagi menguatkan lagi penemuan kapal terbang Joseon ini.

RUJUKAN:

Swope, K. M. (2005). Crouching tigers, secret weapons: Military technology employed during the Sino-Japanese-Korean Wa.r, 1592-1598. Journal of Military History, 69(1), 11–41. https://doi.org/10.1353/jmh.2005.0059

Swope, K. M. (2006). Beyond Turtleboats : Siege Accounts from Hideyoshi ’ s Second In.vasion of Korea , 1597-1598, 6(2), 1597–1598.

Anonymus (2016). Korea 300 years ahead of Wright Brothers in making airplane: activist. Retrieved 16th Feb 2021, from https://en.yna.co.kr/view/AEN20161110004900315


Perαng Falkland: Apabila Argentina Cari Pasal Dengan British

Pada tanggal 2 April 1982, dada-dada akhbar di seluruh dunia dipenuhi dengan berita mengenai pencerobohan pasukan tentera Argentina ke atas Pulau Falkland. Insiden pencerobohan yang didalangi oleh kerajaan tentera Argentina itu merupakan pencerobohan kali pertama yang berlaku ke atas wilayah British sejak berakhirnya Pe.rang Dunia kedua.

Untuk pengetahuan pembaca, Pulau Falkland merupakan salah sebuah daripada 14 buah Wilayah Luar Negeri British atau lebih dikenali sebagai ‘British Overseas Territory’.

Apa itu Wilayah Luar Negeri British?

Secara ringkasnya, Wilayah Luar Negeri British merupakan wilayah-wilayah yang dimiliki secara sah oleh United Kingdom. Wilayah-wilayah ini merupakan sisa-sisa tinggalan Empayar British, mereka tidak memperoleh kemerdekaan kerana majoriti penghuninya memilih untuk kekal berada di bawah penguasaan British.

Walaupun dimiliki oleh United Kingdom, namun wilayah-wilayah ini bukanlah sebahagian daripada United Kingdom. Kebanyakan wilayah tersebut mempunyai kerajaan sendiri yang dipimpin oleh seorang gabenor. Kerajaan ini berfungsi menjalankan kerja-kerja pentadbiran di wilayah berkenaan. Wilayah Luar Negeri British berkongsi ketua negara yang sama dengan United Kingdom iaitu Baginda Ratu Elizabeth II.

Kembali semula kepada Pe.rang Falkland. Keesokan harinya pada 3 April 1982, Pertubuhan Bangsa-Bangsa (PBB) menerusi Majlis Keselamatannya telah mengeluarkan Resolusi 502. Sebuah resolusi yang mengutuk pencerobohan yang dilakukan Argentina dan menuntut supaya pasukan tentera Argentina segera berundur dari pulau milik UK itu.

Kemudian pada 5 April 1982 Perdana Menteri UK pada waktu itu, Margaret Thatcher atau lebih terkenal dengan jolokan ‘the Iron Lady’, Lantas bertindak dengan menghantar pasukan ‘task force’ British sebagai tindak balas bagi merebut kembali wilayah mereka itu.

Ekoran daripada itu, pertempuran sengit telah meletus di antara kedua-dua buah negara yang berebut mahu mendapatkan pulau itu. Pe.rang ini menyaksikan kejayaan berpihak kepada UK. UK berjaya mengekalkan kedaulatan mereka ke atas pulau tersebut manakala kekalahan yang memalukan terpaksa ditanggung oleh Argentina khususnya kerajaan tentera yangbertanggungjawab memulakan pepe.rangan ini.

Secara keseluruhannya, pera.ng ini dilihat memberi kesan yang signifikan ke atas landskap politik tempatan kedua-dua buah negara terbabit. Jadi di dalam artikel ini, penulis akan menceritakan serba sedikit mengenai pera.ng ini dan kesannya kepada negara yang terlibat.

Argentina yang tersakiti

Pastinya pembaca tertanya-tanya mengapa Argentina bertindak sedemikian rupa? Faktor apakah yang mendorong tindakan berani junta tentera Argentina itu untuk ‘cari pasal’ mahu rampas pulau Falkland, sehinggakan berper.ang dengan UK. Oleh itu, bagi memudahkan pembaca memahami faktor kepada tindakan Argentina ini, penulis telah membahagikan faktornya kepada dua, faktor utama dan faktor segera.

Faktor utama sebenarnya berkait rapat dengan suatu tuntutan yang sudah lama dibuat oleh Argentina. Suatu tuntutan yang mendakwa Islas Malvinas atau Pulau Falkland adalah sebahagian daripada wilayah Argentina. Tuntutan oleh Argentina ini bukan saja-saja dibuat. Sebaliknya, Ada sejarah yang kita perlu tahu disebalik tuntutan ini.

Ringkasnya, Selepas Argentina memperoleh kemerdekaan daripada Sepanyol pada tahun 1816. Sepanyol telah menyerahkan Pulau Falkland kepada Argentina. Namun pada tahun 1830, peneroka British datang ke pulau tersebut lalu mengusir kesemua penduduk Argentina yang tinggal di situ. Peneroka British itu juga menghalang penduduk yang dihalau itu tadi daripada kembali ke Pulau tersebut.

Peneroka British bertindak sedemikian kerana dakwaan mereka bahawa pulau tersebut merupakan hak milik asal mereka dengan alasan mereka yang menerokanya terlebih dahulu sekitar abad ke-17. Seterusnya pada tahun 1840, UK dengan rasminya telah meletakkan Pulau Falkland dibawah jajahan mahkota British sekaligus menjadikan pulau itu sebagai hak milik mutlak British.

Impaknya, peguasaan UK ke atas Pulau Falkland telah mewujudkan ketegangan di antara UK dengan Argentina. Argentina yang tidak berpuas hati terus menerus menuntut bahawa pulau itu adalah hak milik mereka dan bukannya milik UK. Kemuncak kepada pertikaian ini berlaku pada tahun 1982 apabila kedua-dua buah negara ini berper.ang sesama sendiri dalam menentukan siapa yang layak menjadi tuan kepada pulau Tesebut.

Seterusnya mari kita lihat faktor segera kepada tindakan Argentina yang mahu rampas Pulau Falkland daripada UK. Terlebih dahulu, kita seharusnya melihat kembali keadaan negara Argentina pada tahun-tahun terakhir sebelum tercetusnya per.ang Falkland. Suasana ekonomi dan politik yang tidak stabil di Argentina pada waktu itu merupakan faktor segera mengapa mereka bertindak mahu merampas Pulau Falkland dari tangan UK.

Hal ini demikian kerana, sepanjang tempoh 1976–1983, Argentina berada di bawah kekejaman pemerintahan kerajaan tentera yang dikenali sebagai National Reorganization Process. Pentadbiran kerajaan tentera yang ternyata tidak berkesan telah mencetuskan pelbagai isu seperti krisis ketidakstabilan negara dan kegawatan ekonomi yang amat teruk.

Selain itu, krisis hak asasi manusia juga tercetus ekoran tindakan kerajaan tentera yang tanpa belas kasihan telah melancarkan pe.rang ke atas rakyatnya sendiri sebagai tindakbalas di atas penentangan mereka terhadap kerajaan tentera. Dampaknya, ribuan nyawa rakyat terkorban dalam ‘pepe.rangan’ yang dikenali sebagai ‘Dirty War’ ini.

Berikutan pentadbiran tentera yang dilihat kejam dan ditambah pula dengan kegagalan mereka dalam menguruskan ekonomi negara, Ianya sudah cukup untuk mencetuskan ketidakpuasan hati rakyat di seluruh negara. Rakyat mula memenuhi jalanan mengadakan proses terhadap kegagalan kerajaan tentera.

Kesannya, populariti kerajaan tentera di kalangan rakyat semakin menurun dan rakyat berpendapat bahawa pemerintahan tentera yang sedia ada perlu segera diganti dengan sebuah pemerintahan yang lebih demokratik.

Melihatkan kemarahan rakyatnya yang sedang membuak-buak dan tiada menunjukkan sebarang tanda-tanda untuk reda, diparahkan lagi dengan nilai populariti kerajaan tentera yang semakin merundum. Presiden Argentina pada waktu itu, Jeneral Leopoldo Galtieri berusaha mencari jalan bagi meredakan segala kekacauan ini. Kemudian sebuah rancangan telah berjaya dibentuk.

Sebuah rancangan untuk melunaskan suatu tuntutan yang pernah dibuat oleh pemerintah Argentina yang terdahulu, suatu tuntutan untuk mendapatkan kembali Pulau Falkland daripada UK. Rancangan untuk mendapatkan Pulau Falkland ini akan dilaksanakan melalui pencerobohan tentera. Namun di sebalik rancangan ini, perlu kita ketahui bahawa sebenarnya ada udang disebalik batu.

Hal ini demikian kerana, selain ingin mendapatkan Pulau Falklands, matlamat sebenar kerajaan tentera pada waktu itu hanyalah untuk mengalihkan pandangan rakyatnya daripada masalah-masalah tadi. Jika rancangan ini berjaya dilaksanakan, maka sudah tentu ianya dapat meningkatkan moral serta semangat patriotik di kalangan rakyat sekaligus dapat menebus kembali populariti kerajaan tentera untuk terus berada di tampuk pemerintahan.

Argentina begitu yakin bahawa mereka dapat merampas Pulau Falkland dengan mudah. Hal ini demikian kerana, menurut salah seorang ahli kerajaan tentera iaitu Panglima Anaya yang juga bertindak sebagai arkitek utama dalam rancangan pencerobohan ini, beliau berpendapat bahawa operasi ini dapat dilaksanakan dengan mudah berikutan bilangan tentera British yang sedikit di Pulau Falkland.

Selain itu, seperti yang kita ketahui selepas Per.ang Dunia kedua, Empayar British mengalami kemerosotan yang berterusan apabila satu persatu tanah jajahan mereka diberikan kemerdekaan.

Oleh itu, Argentina melihatkan kemerosotan yang dialami UK ini sebagai peluang untuk mereka mendapatkan Pulau Falkland. Argentina juga menganggap bahawa UK tidak akan sanggup berbuat apa untuk mempertahankan pulau tersebut disebabkan jaraknya yang beribu batu dari UK.

Akhirnya pada tanggal 2 April 1982, Argentina melancarkan operasi mereka untuk merampas Pulau Falkland daripada tangan UK. Operasi ini dikenali sebagai ‘Operasi Rosarrio’. Operasi pencerobohan ini bermula dengan pengerahan 600 orang tentera Argentina mendarat di sekitar Pelabuhan Stanley.

Pencerobohan ini kemudiannya ditentang habis-habisan oleh tentera British yang pada ketika itu hanya berkekuatan puluhan orang. Memandangkan Argentina mempunyai kelebihan dari segi bilangan tenteranya, tentera British terpaksa akur dan akhirnya menyerah diri, sekaligus membawa kejayaan kepada Operasi Rosarrio. Pencerobohan yang dilakukan pihak Argentina ini telah menandakan bahawa pe.rang diantara mereka dengan UK telahpun bermula.

Sebaik sahaja mendapat berita bahawa Pulau Falklands telah berjaya ditawan, Rakyat Argentina mula berhimpun di hadapan istana presiden bagi menyatakan sokongan dan kegembiraan mereka di atas kejayaan yang dicapai kerajaan tentera. Seperti yang diharapkan oleh kerajaan tentera, maklum balas postif daripada rakyat telah berjaya menaikkan kembali populariti Kerajaan tentera. Namun disebalik kejayaan dan kegembiraan yang singkat ini, kerajaan tentera Argentina tidak sedar bahawa mereka telah menempah ‘malapetaka’ daripada UK.

Sarang tebuan jangan dijolok

Tindakan Argentina yang menceroboh wilayah milik UK boleh diibaratkan dengan satu peribahasa Melayu yang berbunyi “Sarang tebuan jangan dijolok”. Maksud disebalik peribahasa ini jelas menggambarkan bahawa tindakan Argentina yang menceroboh dan merampas Pulau Falklands daripada UK adalah sebuah kesilapan yang besar malah merugikan. Sangkaan Argentina bahawa UK tidak akan berbuat apa-apa sekiranya mereka menceroboh Pulau Falkland ternyata salah. Ternyata Argentina telah melakukan kesilapan besar.

Hal ini demikian kerana, Perdana Menteri Britain pada waktu itu merupakan seorang wanita dan dia bukanlah calang-calang wanita untuk dicari pasal. Margaret Thatcher ialah seorang yang amat tegas pendiriannya lebih-lebih lagi dalam soal menjaga kepentingan nasional. Sehinggakan seorang wartawan Soviet menggelarkan Margaret sebagai “Wanita Besi” atau “The Iron Lady”, nama samaran yang dikaitkan dengan gaya kepimpinannya yang tegas dan tidak berkompromi.

Perlu diketahui bahawa, sebelum berlakunya pencerobohan Argentina ke atas Pulau Falkland pada 2 April 1982. Sebenarnya telah berlaku ‘ser.angan awal’ ke atas kedaulatan UK apabila sekumpulan saudagar Argentina telah bertindak menceroboh dan mengibarkan bendera Argentina di Pulau Georgia Selatan. Pulau Georgia Selatan merupakan sebahagian daripada Wilayah Luar Negeri British yang berdekatan dengan Pulau Falkland.

Tindakan provokatif ini dianggap sebagai ser.angan pertama ke atas UK. UK membalas ‘ser.angan kecil’ ini dengan menghantar kapal peronda mereka HMS Endurance sebagai amaran kepada pihak Argentina supaya menjauhi kawasan perairan di sekitar Pulau Georgia Selatan mahupun Pulau Falkland.

Insiden ini telah meletakkan UK dalam keadaan berwaspada akan mana-mana ancaman ke atas kedaulatan kedua-dua buah pulau berkenaan, terutamanya Pulau Falklands.

UK bertindak dengan pantas sebaik sahaja mendapat tahu bahawa Pulau Falkland telah dicerobohi pada 2 April. Mesyuarat kabinet tergempar telah diadakan bagi membincang akan isu ini.

Hasil daripada mesyuarat tersebut ialah suatu kelulusan telah diberikan bagi membentuk sebuah ‘task force’ yang akan memikul tanggungjawab untuk merampas kembali Pulau Falkland daripada Argentina.

Keputusan ini mendapat sokongan yang utuh dari ‘House Of Commons’. ‘Task force’ yang dibentuk itu berkekuatan 127 buah kapal yang merangkumi 43 Kapal Tentera Laut Diraja, 22 Bantuan Armada Diraja dan 62 buah kapal dagang biasa serta 2 buah kapal pengangkut pesawat.

Jikalau diperhatikan, tindakan pantas yang dilakukan oleh kerajaan UK ini. Ianya jelas memberi gambaran bahawa tekaan Argentina pada awalnya yang mengganggap UK tidak akan berbuat apa-apa untuk mempertahankan Pulau Falkland ternyata salah sama sekali. Hal ini demikian kerana, seperti yang dikatakan tadi, Margaret Thatcher adalah seorang ‘wanita besi’. Beliau sanggup berpe.rang beribu batu jauh dengan Argentina demi mempertahankan wilayah serta maruah UK daripada dicabuli.

Per.ang Bermula

Sebaik sahaja pasukan ‘task force’ British tiba di kawasan perairan Pulau Falkland, misi pertama mereka adalah menguasai perairan di sekitar Pulau Falkland. Bagi menjayakan misi pertama ini, mereka terlebih dahulu perlu menghalau kesemua kapal-kapal tentera laut Argentina yang berlayar di perairan tersebut.

Pada 2 Mei, sebuah kapal selam berkuasa nuklear British dihantar untuk melaksanakan misi ini. Kapal selam tersebut berjaya menenggelamkan sebuah kapal milik Argentina, ARA General Belgrano. Seramai 323 orang anak kapal General Belgrano terkorban dalam kejadian ser.angan itu. Kehilangan kapal itu ternyata memberi impak kepada pasukan tentera laut Argentina.

Hal ini demikian kerana, sejurus kapal ARA General Belgrano karam, Argentina bertindak mengundurkan semua kapal-kapal mereka dari perairan Pulau Falkland, sekaligus membuka laluan kepada Armada British untuk masuk menguasai perairan Pulau Falkland. Sehari selepas insiden se.rangan yang menimpa kapal Argentina tersebut, pasukan tentera udara Argentina pula melakukan sera.ngan balas dengan mengebom HMS Sheffield, sebuah kapal milik British.

Walaupun sudah berjaya menguasai laut, namun ada satu lagi masalah yang dihadapi tentera British. Selama seminggu, tentera udara Argentina memberi tentangan hebat dengan melakukan se.rangan udara ke atas kapal-kapal British yang berlayar di sekitar Pulau Falkalnd. Masalahnya, ruang udara Pulau Falkland pada waktu itu didominasi sepenuhnya oleh jet-jet pejuang Argentina.

Jika masalah ini tidak ditangani dengan segera, maka tidak mustahil armada British akan musnah hanya dengan ser.angan udara oleh Argentina. Oleh itu, Pasukan tentera udara Diraja British membalas dengan menembak jatuh jet-jet pejuang Argentina sebanyak yang mungkin. Sedikit sebanyak berjaya memecahkan dominasi tentera udara Argentina di udara.

Sementara pertempuran yang sengit sedang berlaku di udara, tentera british memilih San Carlos sebagai tapak pendaratan bagi tentera darat mereka. Operasi pendaratan yang dilaksanakan pada 21 Mei itu menerima tentangan hebat daripada tentera udara Argentina. Walaupun menerima se.rangan udara Argentina yang bertali arus sepanjang operasi pendaratan. Akhirnya seramai 4000 orang tentera British berjaya mendarat di Pulau Falkland untuk melakukan ser.angan darat ke atas tentera Argentina.

Seterusnya, pasukan tentera darat British dipecahkan kepada dua, pasukan pertama bergerak ke arah timur untuk menye.rang markas utama tentera Argentina di pelabuhan Stanley manakala pasukan kedua diarahkan untuk bergerak ke utara menuju Goose green. Sepanjang perjalanan tentera British ke tempat yang ditetapkan, mereka telah bertempur dengan tentera Argentina.

Walaupun Argentina mempunyai kelebihan dari segi bilangan tentera, namun majoriti tenteranya terdiri daripada tentera kerahan yang baru. Kebanyakan mereka tidak mendapat latihan yang secukupnya di kem latihan apatah lagi mereka langsung tidak mempunyai pengalaman bertempur. Jika dibandingkan dengan tentera British, majoriti dari mereka begitu berpengalaman dan handal dalam pertempuran.

Oleh itu kebanyakan pertempuran dimenangi dengan mudah oleh pasukan tentera British. Selepas kejayaan menawan Goose Green pada 28 Mei, pasukan British bersiap pula untuk melaksanakan operasi menawan Pelabuhan Stanley. Seterusnya, Pasukan tentera British akhirnya berjaya mengepung pasukan tentera Argentina di Pelabuhan Stanley dan memaksa mereka untuk menyerah kalah. Argentina akhirnya menyerah kalah.

Sepanjang tempoh pepe.rangan yang mengambil masa lebih kurang 74 hari ini, beberapa siri pertempuran telah tercetus di antara tentera British dengan tentera Argentina. Dalam banyak-banyak pertempuran, pertempuran yang paling diingati ialah pertempuran Goose Green. Pertempuran Goose Green dianggap sebagai pertempuran yang penting. Hal ini demikian kerana, pertempuran ini telah merubah haluan dan rentak per.ang yang awalnya berpihak kepada pasukan tentera Argentina yang kemudiannya berpihak kepada tentera British.

Pertempuran Goose Green ialah sebuah pertempuran yang berlaku pada 28 sehingga 29 Mei 1982. Nama Goose Green diambil sempena nama sebuah petempatan di mana berlakunya pertempuran ini. Pertempuran ini merupakan pertempuran darat pertama yang tercetus di antara tentera British dengan tentera Argentina dalam peristiwa Pe.rang Falkland.

Untuk pengetahuan pembaca, pada tarikh 27 Mac iaitu sehari sebelum ser.angan ke atas Goose Green dilancarkan, satu insiden yang tidak diduga telah berlaku. Perbadanan Penyiaran British atau lebih dikenali sebagai BBC, tanpa sengaja telah ‘membocorkan’ maklumat berkenaan rancangan dan strategi tentera British kepada musuh. Hal ini demikian kerana, semasa membuat liputan harian berkenaan pepe.rangan ini, BBC telah menyiarkan berita melalui radio berkenaan rancangan dan strategi tentera British yang akan meny.erang Goose Green.

Walhal maklumat mengenai ser.angan ini adalah sulit dan tidak sepatutnya disebarkan kepada umum. Insiden ini ternyata telah merosakkan rancangan tentera British untuk melancarkan se.rangan secara mengejut ke atas musuh. Namun pasukan tentera British bernasib baik kerana tentera Argentina tidak berbuat untuk meningkatkan pertahanan di Goose Green. Kerana tentera Argentina meragui kesahihan berita yang disiarkan BBC itu.

Tentera British membawa saki baki tentera Argentina yang ditawan keluar daripada Goose Green

Pertempuran Goose Green berakhir dengan kemenangan berpihak kepada tentera British setelah Argentina secara rasminya menyerah kalah. Menurut sumber, seramai 18 orang tentera British dan 47 orang tentera Argentina terbu.nuh sepanjang pertempuran ini berlangsung. Lebih 900 orang tentera Argentina telah berjaya ditawan.

Seterusnya, kemenangan tentera British di Goose Green dilihat telah memberikan impak yang positif kepada UK. Hal ini demikian kerana, kemenangan ini telah berjaya meningkatkan moral dikalangan tentera British dan sekaligus menjadi penyumbang kepada kemenangan mereka dalam pertempuran seterusnya.

Selain itu, kemenangan di Goose Green juga telah berjaya menaikkan sokongan serta kepercayaan rakyat terhadap usaha kerajaan Margaret Thatcher untuk merampas kembali Pulau Falkland daripada Argentina.

Kemenangan yang diidamkan

Peper.angan ini berakhir sejurus gencatan senjata di antara Argentina dan UK diumumkan pada 14 Jun. Seterusnya, Margaret Thatcher membuat tawaran kepada Argentina untuk menyerah kalah secara terhormat dan meminta menyerahkan kembali Pulau Falkland kepada UK. Briged Jeneral Mario Menéndez yang merupakan Komander Argentina akhirnya akur dengan tawaran UK lalu menyerah diri kepada tentera British pada hari yang sama.

Selepas berakhirnya pe.rang, status Pulau Falkland kekal sebagai salah sebuah Wilayah luar Negeri British. Seterusnya, tempoh selepas pera.ng menyaksikan populariti Kerajaan Konservatif pimpinan Margaret meningkat dengan mendadak.

Ramai pihak mengaitkan peningkatan populariti ini berpunca daripada kejayaan menewaskan Argentina dalam Per.ang Falkland. Berikutan kedudukan Perdana Menteri Margaret Thatcher yang semakin mendapat tempat di hati rakyat, Parti Konservatifnya telah menang besar dan berjaya menewaskan parti pembangkang dalam pilihan raya parlimen pada tahun 1983.

Seterusnya, Bagi meningkatkatkan lagi kesetiaan dan hubungan penduduk Pulau Falkland dengan UK, Kerajaan pusat di United Kingdom telah memperkenalkan beberapa dasar dan polisi baru yang dipercayai mampu memberi manfaat kepada  penduduk di pulau tersebut. Salah satu dasar yang diperkenalkan ialah berkaitan hak kerakyatan penduduk Pulau Falkland.

Kerajaan pusat di UK telah memberikan hak kerakyatan British kepada penduduk Pulau Falkland sekaligus menjadikan status mereka setaraf dengan rakyat biasa di United Kingdom. Tambahan lagi, Margaret Thatcher sendiri turun padang membuat lawatan ke Pulau Falkland bagi meninjau sejauh mana polisi yang diperkenalkan kerajaannya membantu kehidupan penduduk di pulau itu.

Margaret terkejut apabila melihat gaya hidup penduduk Pulau Falkland yang hampir serupa dengan penduduk di UK. Ini jelas membuktikan bahawa kesetiaan penduduk Pulau Falkland kepada UK amat tinggi.

Tamparan buat kerajaan tentera Argentina

Selepas menderita selama enam minggu menerima tentangan hebat dari pasukan tentera British, Argentina secara rasminya menyerah kalah kepada UK. Sekaligus menamatkan per.ang Falkland. Kekalahan ini merupakan tamparan hebat kepada kerajaan tentera yang dilihat gagal dalam melaksanakan tugas merampas Pulau Falkland daripada UK.

Sehari selepas Argentina menyerah kalah, Ribuan rakyat berpusu-pusu memenuhi setiap jalanan di Ibu kota, Buenos Aires. Rakyat berhimpun mengadakan protes mendesak Presiden Jeneral Leopoldo Galtieri dan seluruh kakitangan kerajaan tentera untuk letak jawatan.

Melihatkan kemarahan serta kekecewaan rakyat yang sudah tidak dapat dibendung, Presiden Jeneral Leopoldo Galtieri akhirnya akur dan meletakkan jawatan beliau. Perletakan jawatan oleh presiden sekaligus mengakhiri pemerintahan tentera di Argentina. Seterusnya, demokrasi di Argentina kembali berfungsi apabila pilihan raya umum diadakan pada 1983 dan Raúl Alfonsín dipilih sebagai presiden yang baru.

Penutup

Secara keseluruhannya, Konflik ini merupakan klimaks kepada krisis pertikaian hak milik Pulau Falklands di antara UK dan Argentina. Konflik pepe.rangan yang berlangsung selama 74 hari ini berakhir pada tanggal 14 Jun setelah Argentina secara rasminya menyerah kalah dan menyerahkan kembali Pulau Falkland kepada UK.

Menurut sumber, Argentina kehilangan seramai 649 orang tenteranya berbanding Britain yang hanya kehilangan 255 orang anggota. Hasil daripada Pera.ng Falkland, UK berjaya menegakkan kembali kedaulatannya ke atas Pulau tersebut.

Selepas per.ang ini berakhir, kedua-dua buah negara mempunyai pandangan mereka yang tersendiri berkenaan konflik ini. Menurut Argentina, mereka menegaskan bahawa Pulau Falkland itu merupakan wilayah mutlak mereka dan bukannya milik UK. Mereka bertegas lagi bahawa tindakan mereka menceroboh Pulau Falklands pada 2 April 1982 itu adalah tindakan yang wajar kerana Pulau Falkland merupakan sebahagian daripada wilayah mereka.

Dari sudut pandang UK pula, mereka mengganggap tindakan Argentina itu sebagai pencabulan ke atas hak wilayah mereka yang telah menjadi sebahagian daripada tanah jajahan Mahkota sejak 1841.

Tambahan lagi, menurut penduduk Pulau Falkland yang telah mendiami pulau itu sejak awal abad ke-19, majoritinya lebih suka untuk hidup di bawah kekuasaan UK berbanding ditadbir oleh Argentina. Hal ini demikian kerana, kebanyakan penduduk di Pulau Falkland adalah keturunan peneroka British.

Hubungan diplomatik di antara Britain dan Argentina semakin pulih setelah kedua-dua buah negara tersebut mengadakan mesyuarat di Madrid pada tahun 1989. Mesyuarat tersebut berjaya mendapatkan kata sepakat di antara kedua-dua buah negara tersebut berkenaan Pulau Falkland.

Namun pada tahun 1994, Argentina telah menerima pakai sebuah Perlembagaan baharu. Perlembagaan tersebut mengisytiharkan bahawa Pulau Falkland adalah sebahagian daripada wilayahnya .Walau bagaimanapun, sehingga ke hari ini Pulau Falkland terus berada di dalam tangan UK.

Kesimpulannya, walaupun UK menghadapi pelbagai kesukaran dan kerugian sepanjang usahanya bagi merampas kembali Pulau Falkland daripada Argentina. Namun, segala usaha mereka itu tidak sia-sia kerana kemenangan di Pulau Falkland tetap dianggap dan diangkat sebagai salah sebuah kemenangan terhebat sepanjang sejarah ketenteraaan British.

Rujukan

-Buku

Greig, R., Parrett, T., & Bankes, S. (2019). Britain’s greatest victories: Discover the makings of a nation. Future PLC.

-Internet

Wikimedia Foundation. (2021, November 23). Falklands W.ar. Wikipedia. Retrieved from https://en.wikipedia.org/wiki/Falklands_W.ar.

Wikimedia Foundation. (2021, July 6). Events leading to the Falklands W.ar. Wikipedia. Retrieved from https://en.wikipedia.org/wiki/Events_leading_to_the_Falklands_W.ar.

Falklands W.ar 1982 documentary. YouTube. (2019, March 17). Retrieved from https://youtu.be/3e8Ms0pbPcw.

The Falklands W.ar (1982). YouTube. (2018, January 6). Retrieved from https://youtu.be/TV0h-aLrOCg.

Artikel oleh Fakhry Harraz untuk The Patriots,


Zionis Mintak Tanah Kat Sultan Abdul Hamid II, Ini Jawapan Khalifah…

Sultan Abdul Hamid II (1876-1909) adalah Sultan Turki Uthmaniyah yang ke-3 terakhir. Baginda adalah seorang sultan sufi yang warak. Sultan Abdul Hamid II mendapat bimbingan & nasihat dari para alim ulama. Baginda juga seorang pengamal tarekat Syadziliyah di bawah bimbingan seorang ulama besar iaitu Syeikh Muhammad Zafir As Syadzili.

Pemerintahan baginda penuh dengan cabaran & dugaan. Baginda sentiasa menghadapi musuh dari luar & dalam. Malah terdapat beberapa cubaan untuk membunuhnya.

Pada 17 Mei 1901, pemimpin utama Zionist iaitu Theodor Herzl datang mengadap Sultan Abdul Hamid II dengan penuh hormat sambil tunduk & mencium tangan Sultan. Beliau meminta pada Sultan Abdul Hamid II untuk membenarkan orang-orang Yahudi yang terusir dari Eropah membina penempatan di Palestin. Ini adalah rancangan & langkah awal Zionist untuk membina negara Yahudi di Palestin. Sebagai balasan, Theodor Herzl menawarkan bayaran sejumlah emas bernilai 150 juta pound. Satu jumlah yang boleh menggelapkan mata manusia.

Namun, Sultan Abdul Hamid II menolak dengan tegas dan berkata:-

“Aku tidak akan menjual walau seinci pun wilayah Palestin kerana wilayah itu bukan milikku. Ia milik umat Islam. Mereka membayar empayar ini dengan darah mereka. Maka kami akan menebusnya dengan darah kami. Simpan saja wang kamu itu. Kamu akan mendapat wilayah Palestin secara percuma jika empayar ini berpecah. Selagi aku hidup, aku tidak akan benarkan perkara itu berlaku.”

Ini adalah antara kata-kata yang paling indah yang pernah diungkapkan di zaman moden. Kata-kata yang jelas membuktikan keimanan Sultan Abdul Hamid II


3 Fasa Perkembangan Tulisan Jawi

Tidak dinafikan, Tulisan Jawi merupakan warisan turun temurun masyarakat Melayu serantau. Tulisan Jawi sangat rapat dan berkait dengan perkembangan Islam di seluruh Kepulauan Melayu.

Ia digunakan secara meluas dalam pelbagai bentuk penulisan, dokumen, aktiviti pengajaran dan pembelajaran agama mahupun konvensional serta menjadi medium perantaraan dalam urusan pentadbiran KerajaanMelayu yang dipercayai telah menerima Islam seawal Abad Ke-10.

Penemuan-penemuan awal huruf-huruf Arab yang disusun mewakili bunyi ejaan dan sebutan Rumi dijumpai diukir dan ditulis pada batu-batu nisan dan batu bersurat sekitar Kepulauan Melayu, dipercayai diguna seiring dengan kedatangan Islam pada ketika itu.

Walaupun belum benar-benar lengkap seperti ejaan Jawi yang kita kenal hari ini, Tulisan Jawi di peringkat awal perkembangannya menyaksikan ia telah ‘menakluk’ ruang lingkup Nusantara.

Batu Bersurat Terengganu adalah artifak bertulisan Jawi yang terawal ditemui di Malaysia. Ia bertulis tentang peraturan sosial serta perihal pentadbiran kerajaan Islam terawal yang wujud di Terengganu, sekaligus membuktikan tulisan Jawi telah wujud sejak itu jika tidakpun lebih lama sebelum itu.

Sejak awal penggunaan Tulisan Jawi, sehingga awal 1920an, Tulisan Jawi tidak pernah ditadbir secara sistematik dan berstruktur. Ejaan-ejaan perkataan, pembentukan suku kata dan bentuk huruf masih terlalu banyak dikuasai gaya tulisan Arab dengan pengaruh unsur-unsur Parsi. Ini menjelaskan tentang kewujudan aksara2 dari terbitan huruf Arab yang unik hanya untuk Tulisan Jawi sahaja seperti huruf “ۏ”, “ڠ”, “ݢ”, ڽ dan “چ”.

PENSTRUKTURAN SEMULA SISTEM TULISAN JAWI; SISTEM JAWI ZA’BA (1920an – 1960an)

Sistem Jawi Za’ba adalah sistem ejaan yang dibentuk dan disusun oleh Zainal Abidin Ahmad atau lebih dikenali sebagai Pendeta Za’ba.

Beliau yang ketika itu bertugas sebagai Ketua Jabatan Pengajian Melayu di Sultan Idris Training College (kini UPSI) juga mengepalai operasi Pejabat Karang-Mengarang yang menjadi lidah rasmi SITC serta memartabatkan dan meninggikan bahasa ibunda menggunakan Tulisan Jawi.

Sistem Jawi Za’ba membantu mengurus secara sistematik, memperkemas bentuk huruf dan menyeragamkan penggunaan Tulisan Jawi bagi kegunaan seluruh Tanah Melayu ketika itu.

Sistem Jawi Za’ba digunakan secara meluas dalam semua bentuk penerbitan berbahasa Melayu ketika itu seawal 1940an hingga 1960an. Jawi sebelum Za’ba hanya terhad digunakan di Sekolah Agama dan Sekolah Melayu sahaja.

Jawi sebelum Za’ba tidak pernah disusun secara sistematik dan dikemaskini sebegini rupa. Ia asalnya memiliki banyak versi ejaan mengikut pengaruh dan nahu bahasa serta loghat tempatan. Usaha Pendeta Za’ba melalui Sistem Jawi Za’ba memperkukuh identiti dan peranan Bahasa Melayu yang turut menyaksikan letusan hebat dalam perkembangan sastera dan penerbitan berbahasa Melayu dengan Tulisan Jawi.

Karekteristik utama Sistem Jawi Za’ba ialah menekankan ejaan ringkas dan simplistik bagi memudahkan ejaan dan sebutan, selain menggunakan aksara ‘۲’ iaitu ‘2’ Arab bagi menggambarkan kata gandaan atau ulangan.

Walaubagaimanapun, semasa Sistem Jawi Za’ba digunakan, huruf “ۏ” bagi bunyi ‘V’ di dalam perkataan ‘video’ atau ‘volunteer’ misalnya masih belum wujud. Bunyi ‘V’ di tulis di dalam Jawi dengan menggunakan huruf “ب” yang dipinjam dari huruf dengan bunyi sama bagi bahasa Arab. Ini menjadikan ejaan ‘video’ (dalam sistem ini) sebagai “بيديو” dan bagi ‘volunteer’ pula dieja sebagai “بولنتيار”

Malah, keseluruhan Sistem Jawi Za’ba sebenarnya menggunakan sistem huruf yang sama seperti huruf bahasa Arab dengan pengaruh Parsi seperti menjelaskan kewujudan huruf2 yang tidak terdapat di dalam bahasa Arab seperti “ڠ”, “ݢ”, “ڽ” dan “چ”. Huruf-huruf ini kemudiannya di susun untuk mirip pada Rumi dengan bunyi Bahasa Melayu.

FASA KEMATANGAN TULISAN JAWI; SISTEM JAWI DIAN (1960an – 1980an)

Sekitar 1960an hingga 1980an selaras dengan perkembangan penulisan Jawi yang menyaksikan kewujudan penerbitan Melayu dengan penulisan-penulisan yang hebat, Sistem Jawi Dian pula diperkenalkan. Sistem ini dipelopori oleh En. Yusof Zaki, seorang penulis, pejuang dan penggiat Jawi yang memiliki sebuah syarikat percetakan iaitu Pustaka Dian di Kota Bharu.

Karekteristik utama Sistem Jawi Dian antaranya tidak lagi menggunakan nombor ‘2’ dalam aksara Arab bagi menggambarkan kata gandaan atau ulangan sebaliknya menggunakan sengkang diikuti ulangan perkataan yang sama bagi menggambarkan gandaan dan ulangan.

Contoh; “Berkali-kali”

Ejaan Sistem Za’ba: برکالي۲

Ejaan Sistem Dian: برکالي-کالي

Sistem Jawi Dian tampak lebih memodenkan dan mencambahkan lebih banyak ejaan baru jawi yang benar-benar memiliki identiti ejaan Melayu.

Ketika evolusi Sistem Jawi Dian ini jugalah telah dicipta huruf “ۏ” bagi mewakili huruf ‘V’ untuk ejaan atau sebutan pada perkataan ‘video’ menjadi “ۏيديو” dan ‘volunteer’ sebagai “ۏلنتيار”

FASA MODERNISASI TULISAN JAWI; SISTEM JAWI DBP (1980an – kini)

Sejak 1980an hinggalah hari ini, sistem Jawi yang digunakan ialah Sistem Jawi DBP, yang dibangun dan dikemaskan oleh Dewan Bahasa dan Pustaka.

Tokoh-tokoh yang bertanggungjawab dalam zaman modernisasi dan asimilasi jawi dalam Sistem DBP ini termasuklah Pn. Asmah Hj Omar dan Prof. Sufiah Abdul Karim.

Ciri utama sistem jawi ini yang paling ketara ialah ia menitikberatkan ejaan yang lebih spesifik untuk setiap bunyi sebutan huruf. Ia lebih mudah dibaca, dieja dan disebut kerana setiap huruf rumi dijawikan bagi lebih mirip ejaan rumi sebenar.

Asasnya ialah kerana DBP tidak mahu ada ejaan yang sama mewakili dua atau lebih maksud apaba dibaca dan disebut. Ini kerana ia seringkali mengelirukan lebih2 lagi apabila Bahasa Melayu sedang menelusuri arus drastik pemodenan linguistik.

Contoh; bagi perkataan “BALAI”

Ejaan Sistem Za’ba dan Dian: “بالي” (ia boleh menimbulkan kekeliruan kerana ia boleh disebut sebagai “BALAI” atau “BALI”)

Ejaan Sistem DBP: “بالاي” (setiap huruf Jawi mewakili huruf rumi dengan bunyi yang sama, mencegah kekeliruan, sekaligus membezakan ejaan “BALAI” atau “BALI”)

Contoh lain; perkataan “TUPAI”

Ejaan Sistem Za’ba dan Dian: “توڤي” (ia boleh menimbulkan kekeliruan kerana ia boleh disebut dan dieja sebagai “TUPAI” atau “TOPI”)

Ejaan Sistem DBP: “توڤاي” (setiap huruf Jawi mewakili huruf rumi dengan bunyi yang sama, mencegah kekeliruan, sekaligus membezakan ejaan “TUPAI” atau “TOPI”)

Sistem Jawi DBP terus mengalami perubahan dari masa ke semasa sesuai dengan pengayaan ejaan dan perkataan baru di dalam Bahasa Melayu.

Sesungguhnya, walaupun Tulisan Jawi kini seakan dipinggirkan dan dipandang sepi, selain ramai di antara kita yang merangkak malah ramai yang tidak tahu membaca, mengeja apatah lagi menulis Jawi, namun ingatlah, bahawa Bahasa Jiwa Bangsa.

Dan jangan dilupakan bahawa Tulisan Jawi adalah jiwa dan nadi sekalian Bani Jawi.

“JAWI JIWA JAWI”

p/s: Gambar-gambar berikut adalah ketika peristiwa Demonstrasi Keranda 152 pada 1967. Titik hitam Bahasa Melayu di Malaysia, juga memberi kesan kepada Tulisan Jawi.

-KAM-

Sumber:

1. Analisis perbandingan tulisan Melayu/Jawi, Wan Mohd Saghir Abdullah (2008)

2. Kajian Tentang Tahap Penggunaan Tulisan Jawi di Kalangan Masyarakat Melayu, Universiti Malaya

3. Perlaksanaan Tulisan Jawi Dalam Sistem Pendidikan Malaysia, Dato’ Mohd Mokhtar Shafii

4. Persatuan Pencinta Tulisan Jawi Malaysia (PENJAWIM)


Wujudkah Piramid Binaan Alien Di Antartika?

Bila cakap pasal Piramid sudah tentu ada diantara kita terfikir tentang struktur binaan berbentuk geometri segi tiga yang terdapat di Mesir.

Kalau telusuri sejarah tamadun Mesir Kuno misalnya Piramid Giza, dibina bagi tujuan upacara keagamaan tertentu selain ia sebagai tempat persemadian Firaun yang pernah memerintah Mesir Purba.

Tetapi itu di Mesir, dimana terdapat manusia membina peradaban yang gah sehingga monumen berusia ribuan tahun itu masih utuh hingga kini. Tapi kes di Antartika macam mana pulak ya?

Siapa Bina Piramid Antartika?

Tajuk yang hendak dibual hari ini ialah bagaimana struktur berbentuk seakan ‘Piramid’ boleh muncul ditengah-tengah benua Antartika?

Antartika tak ada penduduk asal mahupun penghuni tetap kerana suhu purata benua itu boleh mencecah -10C sehingga -57C, Walaupun pernah ada sebilangan manusia mendiami disana tetapi bukanlah secara tetap.

Sedangkan dalam sejarah awal dunia dipercayai manusia pertama yang menjejaki Antartika ialah seorang berbangsa Norwegian bernama Carsten Borchgrevink sekitar 1800.

Dengan penemuan ini maka timbul pelbagai teori tentang pembinaannya. Tak lari juga para Teori Konspirasi barat membuat spekulasi mengaitkan pembinaan Piramid Antartika dengan ‘teknologi Alien’ yang telah awal ‘menapak’ di Antartika sebelum manusia mencapai zaman ketamadunan.

Dalam hal ini, Para penyelidik berpendapat melalui kajian mereka, menjelaskan bahawa bentuk Piramid(geometri segi tiga) berlaku secara semula jadi.

Oleh itu, Istilah Nunataks adalah paling sesuai untuk digunakan bagi menjelaskan sifat geometri segi tiga Piramid tersebut.

Nunataks ialah puncak gunung yang menonjol dan diselaputi ais, biasanya lebih tinggi dari kawasan sekitarnya.

Menurut penyelidik, Dr. Charles Hapgood mengatakan dua Piramid Antartika dapat ditemui dalam jarak 16Kilometer dari pantai. Manakala ‘Piramid ketiga’ boleh dijumpai dalam kawasan garis pantai.

Bagaimana pun kajian mereka dapat mengejutkan ramai pihak. Dr. Charles Hapgood berpandangan boleh jadi piramid ini dibina oleh manusia sekitar 6,000 ribu tahun lalu.

Mungkin ada yang rasa kelakar, sebab ‘orang gila’ mana yang sanggup bina Piramid di benua yang mempunyai paras iklim sejuk beku ni?.

Beliau mempunyai hipotesis kepada punca tersebut. Dapatan sumber beliau merujuk pada Peta Piri Reis abad ke-16 menunjukkan benua Antartika tanpa ais.

Piri Reis merupakan seorang Laksamana dari Empayar Uthmaniyah. Peta tersebut ditemui di Turki.

Pada 1953 Pegawai Tentera Laut Turki telah serahkan peta tersebut kepada Tentera Laut Amerika Syarikat yang kemudian diserahkan kepada Arlington H. Mallery dari Biro Grafik Hidro untuk menilai dan mengkaji peta tersebut.

Lebih mengejutkan Mallery mengenalpasti peta Piri Reis mempunyai ciri-ciri tepat kemungkinan peta itu disalin dari peta purba berusia 6,000 tahun.

Mengesahkan Peta Piri Reis

Ketepatan peta itu dapat diketahui melalui proses seismik sounding dan sonar. Penyelidik dapati ciri-ciri persamaan antara Peta Piri Reis dengan Queen Maud Land yang terletak di Antartika. Persamaan dalam peta dari segi banjaran gunung, garis pantai dan dataran tinggi sangat menepati ciri-ciri Benua Antartika.

Selain itu, Hapgood menerima surat daripada individu yang terlibat dalam ekspedisi ke Antartika, dengan itu dapat menguatkan lagi kajian yang dijalankan beliau.

“Dear Professor Hapgood,

Your request of evaluation of certain unusual features of the Piri Reis Antarctica map of 1513 by this organization has been reviewed. The claim that the lower part of the map portrays the Princess Martha Coast of Queen Maud Land, Antarctic, and the Palmer Peninsular, is reasonable. We find that this is the most logical and in all probability the correct interpretation of the map.

The geographical detail shown in the lower part of the map agrees very remarkably with the results of the seismic profile made across the top of the ice-cap by the Swedish-British Antarctic Expedition of 1949.This indicates the coastline had been mapped before it was covered by the ice-cap. This part of Antarctica ice free. The ice-cap in this region is now about a mile thick. We have no idea how the data on this map can be reconciled with the supposed state of geographical knowledge in 1513.”

Daripada surat yang diterima dapat mengesahkan bahawa teori Dr. Hapgood semakin ampuh bahawa ‘Piramid Antartika’ dibina oleh manusia sejak ribuan tahun dahulu berdasarkan Peta Piri Reis yang seolah disalin dari peta purba berusia 6,000 tahun lalu.

Maknanya geografi Antartika dulu bukanlah beriklim sejuk dan berais macam sekarang jika rujuk Peta Piri Reis, tetapi keadaan muka bumi yang membolehkan manusia membina penempatan.

Tak kira apa asal-usul Piramid Salji ni, penemuan misteri ini bakal meningkatkan spekulasi mengenai kewujudan keberadaan manusia di Antartika.

RUJUKAN:

Ancient Pyramids in an Icy Landscape: Was There an Ancient Civilization in Antarctica? https://www.ancient-origins.net/ancient-places-antarctica/ancient-pyramids-icy-landscape-was-there-ancient-civilization-antarctica-021093


Blanche Monnier: Dikurung 25 tahun Kerana Cinta

Bukan asing lagi pada kita tentang plot “cinta yang tidak direstui” di dalam drama yang ditayangkan di kaca televisyen. Sehinggakan plot drama-drama cinta ini sudah menjadi klise dan seakan boleh diramal penonton.

Mungkin pada masa kini, ungkapan “lautan api sanggup ku renangi” sudah menjadi kebiasaan dalam usaha untuk memikat individu yang disukai. Namun begitu, di Perancis pada tahun 1876, seorang gadis dari keluarga bangsawan sanggup melalui apa sahaja dugaan dan rintangan oleh disebabkan cinta dan kesetiaan kepada kekasih nya. Dan motif gadis itu bukanlah kerana menginginkan kereta Honda Civic TypeR yang dimiliki lelaki tersebut.

Beliau adalah Blanche Monnier. Gambar yang saya sertakan ini, bukanlah gambar poster promosi kepada sebuah filem seram. Inilah gambar yang diambil sejurus selepas penemuan seorang wanita malang, Blanche Monnier yang dikurung selama 25 tahun oleh ibu nya sendiri.

Siapa yang tidak kenal akan Keluarga Monnier? Keluarga bangsawan dan aristokrat yang terkenal di Perancis. Keluarga Monnier mempunyai seorang anak gadis yang rupawan, iaitu Blanche Monnier. Beliau yang pada tahun 1876 ketika itu berumur 25 tahun. Dan seperti anak gadis bangsawan yang lain, ingin segera mendapatkan padanan dengan calon lelaki yang baik untuk mendirikan rumahtangga.

Seakan sudah ditetapkan jodoh, Blanche Monnier jatuh cinta kepada seorang lelaki yang merupakan seorang peguam tua dan miskin. Namun kerana ‘cinta itu buta’, semua itu tidak dihiraukan dan beliau tetap ingin mengahwini peguam tua itu.

Perkara ini tidak disenangi ibunya iaitu Madame Monnier. Beliau beranggapan bahawa peguam tua dan miskin itu tidak setaraf bersama dengan anak gadis dari keluarga bangsawan.

Selain itu, terdapat ramai lagi calon pasangan yang sesuai di mata Madame Monnier yang juga golongan bangsawan kaya-raya sedang menunggu jawapan gadis jelita itu. Ini kerana mereka ingin menjadikan anak gadis Madame Monnier itu sebagai suri hati masing-masing.

Namun Blanche Monnier tidak berganjak dari pilihan hatinya iaitu peguam tua tersebut. Anak gadis itu melawan keinginan ibunya dan bertindak setia kepada cinta di dalam hati beliau.

Kehilangan Blanche Monnier

Pada suatu hari, secara tiba-tiba Blanche Monnier tidak kelihatan lagi di Kota Paris. Rakan-rakan serta kekasihnya si peguam tua tidak tahu-menahu kemana gadis itu pergi. Namun ada di antara mereka yang berpendapat bahawa gadis itu melarikan diri dari rumah setelah pilihan hatinya tidak direstui keluarga.

Tidak diketahui oleh mereka semua, bahawa Madame Monnier yang berang dengan keputusan anak gadisnya Blanche untuk mengahwini pilihan hati beliau, bertindak mengurung gadis cantik itu di sebuah bilik kecil yang terletak di bahagian loteng rumah agam mereka.

Kemudian untuk mengelakkan insiden kehilangan Blanche dicurigai orang ramai, Madame Monnier serta anak lelaki beliau Marcel, berpura-pura untuk meratapi pemergian Blanche Monnier. Dan tidak lama kemudian, mereka meneruskan kehidupan seolah-olah tiada apa yang berlaku.

Tahun demi tahun sudah berlalu. Sehinggakan kekasih hati pilihan Blanche Monnier, si peguam tua itu juga telah meninggal dunia pada tahun 1885. Namun begitu, gadis malang tersebut masih lagi dikurung di bilik kecil loteng rumah agam oleh ibu nya yang kejam.

Sepandai-pandai tupai melompat, akhirnya jatuh ke tanah juga.

Pada 23 Mei 1901, sepucuk surat misteri tanpa tandatangan dan pengenalan telah diterima oleh pejabat Peguam Negara yang terletak di Paris. Surat itu menyatakan bahawa kediaman Keluarga Monnier menyimpan rahsia yang besar.

Ditulis di dalam surat itu juga bahawa terdapat seorang individu dikurung di kediaman tersebut yang dibiarkan kelaparan serta tinggal bersama-sama najisnya selama 25 tahun.

Perkara ini mengejutkan Peguam Negara tersebut. Beliau kemudian dengan pantas meminta supaya pihak polis segera menyiasat kediaman Keluarga Monnier.

Pasukan polis kemudian menyerbu kediaman Keluarga Monnier. Orang ramai yang menyaksikan perkara itu berasa aneh kerana Keluarga Monnier ini merupakan “keluarga baik-baik”. Selain itu, Madame Monnier juga terkenal di dalam golongan elit Paris sebagai seorang yang suka menderma. Beliau juga pernah menerima anugerah dari Commitee of Good Works diatas sumbangan beliau kepada Paris. Manakala anak lelaki beliau, Marcel juga kini bekerja sebagai seorang peguam yang disegani.

Tetapi perkara itu tidak menghalang pihak polis dari memeriksa keseluruhan premis kediaman Keluarga Monnier. Setibanya di loteng rumah agam tersebut, anggota polis terhidu akan bau yang sangat busuk dari sebuah pintu bilik loteng tersebut.

Anggota yang sedang memeriksa itu turut memerhatikan bahawa pintu tersebut juga dikunci mangga yang besar. Menyedari bahawa ada sesuatu yang tidak kena, mereka kemudian memecahkan mangga tersebut.

Namun apa yang ditemui anggota polis tersebut bakal mengejutkan mereka semua.

Hari Pembebasan

Di dalam bilik tersebut, terdapat seorang wanita dengan keadaan yang menyayat hati tinggal di dalam nya. Dan wanita itu adalah Blanche Monnier, anak gadis Madame Monnier yang telah dikurung selama 25 tahun oleh ibu kandung nya sendiri.

Keadaan bilik tersebut gelap gelita tanpa sebarang cahaya. Satu-satunya jendela bilik tersebut telah ditutup rapat serta terdapat langsir tebal melindungi jendela itu.

Bau yang sangat busuk di dalam bilik tersebut membuatkan salah pegawai polis mengarahkan anggota nya untuk memecahkan tingkap itu dengan segera.

Setelah jendela dipecahkan, barulah mereka semua tahu dari mana datangnya punca bau busuk itu. Ia datangnya dari sisa makanan yang berselerakan di seluruh bilik tersebut.

Kemudian, mereka memerhatikan bahawa Blanche Monnier yang telah dirantai di sebuah katil usang serta membusuk oleh kerana najis wanita itu sendiri. Blanche Monnier juga dalam keadaan berbogel, kurus kering seakan mayat, serta berambut panjang, menggambarkan siksaan yang dihadapi beliau sepanjang 25 tahun dikurung.

Salah seorang saksi menyatakan bahawa;

“Wanita malang itu ditemui berbaring serta dalam keadaan berbogel di atas katil yang usang. Di sekeliling beliau terdapat seakan bentukan kerak akibat daripada pengumpulan najis, cebisan makanan seperti daging, sayuran, ikan dan roti yang membusuk.”

“Kami memerhatikan terdapat kulit kima dan ada juga serangga yang melintasi katil usang Mademoiselle Monnier. Udara di dalam bilik itu tidak sesuai untuk bernafas dan bau nya sangat busuk. Ia membuatkan kami tidak dapat berada lama di dalam bilik tersebut untuk penyiasatan.”

Setelah jendela itu dipecahkan, itulah pertama kali Blanche Monnier melihat cahaya matahari setelah lebih dua dekad dikurung di dalam bilik tersebut. Beliau yang kurus dan tidak bermaya itu segera dikejarkan ke hospital. Manakala Madame Monnier dan anak lelaki nya Marcel ditahan untuk siasatan.

Penceritaan Blanche

Staf di hospital tersebut yang memeriksa keadaan Blanche Monnier menimbang berat wanita malang tersebut. Beliau yang kurang zat itu hanya seberat 55 paun, iaitu bersamaan 25 kilogram sahaja. Blanche kemudian bertindak memberi kenyataan tentang apa yang telah berlaku kepada pihak berkuasa. Seperti kisah beliau yang hanya memakan sisa makanan ibu nya selama dikurung.

Kemudian menurut Blanche lagi, selama 25 tahun dikurung, tiada siapa yang mencuba untuk membantu beliau. Ini termasuklah adik lelaki beliau sendiri Marcel, dan pekerja-pekerja di rumah agam tersebut. Mereka kemudian disoal, seterusnya memberikan alasan bahawa mereka takut kepada Madame Monnier justeru tidak membantu Blanche yang dikurung.

Iany tidak diketahui tentang siapakah gerangan individu yang memberi surat kepada pejabat Peguam Negara tersebut. Menurut khabar angin, salah seorang pekerja di rumah agam tersebut, menceritakan hal itu kepada teman lelaki beliau. Teman lelaki beliau yang sangat terkejut akan perkara itu, bertindak menulis dan mengutus kepada pejabat peguam.

Pengakhiran

Madame Monnier yang telah ditahan, mengaku diatas perbuatan kejam mengurung anak beliau sendiri Blanche Monnier selama 25 tahun kepada pihak berkuasa. Kemudian, Madame Monnier, golongan bangsawan yang malu akan kejahatannya didedahkan, meninggal dunia selepas 15 hari pembebasan Blanche Monnier. Madame Monnier mati dipenjara.

Adik lelakinya Marcel kemudian dihadapkan ke mahkamah untuk perbicaraan di atas dakwaan bersubahat dalam kejadian itu dan pada mulanya dikenakan hukuman penjara 15 bulan. Namun beliau dilepaskan dari sebarang dakwaan kerana kenyataan beliau bahawa Blanche Monnier boleh meninggalkan bilik itu pada bila-bila masa. Selain itu, Marcel Monnier dikatakan mempunyai masalah kesihatan mental. Pembebasan Marcel ini mengejutkan orang ramai.

Bagi Blanche Monnier pula, setelah 25 tahun dikurung pastinya akan ada kesan yang kekal kepada kesihatan beliau. Beliau dikatakan mempunyai beberapa masalah mental dan dipindahkan ke hospital psikiatri di bandar Boise, Perancis. Tidak lama kemudian, pada 13 Oktober, 1913, wanita malang yang dikenali sebagai “La Séquestrée de Poitiers” yang membawa maksud (“Semuanya bermula di Poitiers”) meninggal dunia di hospital tersebut berumur 64 tahun.

Rujukan:

Incredible story of the 19th Century French socialite who vanished for 25 years… only to be discovered locked in her mother’s attic because of her scandalous sex life. Retrieved from: https://www.dailymail.co.uk/…/Incredible-story-19th-Century…

The Story of a Nightmare: Blanche Monnier. Retrieved from: https://historykey.com/story-nightmare-blanche-monnier/

Blanche Monnier Was Kept Hidden In Her Room For 25 Years, Just For Falling In Love. Retrieved from: https://allthatsinteresting.com/blanche-monnier


Rusia Memenangi Perlumbaan Vaksin Covid-19?

Fuh luar biasa. Russia menjadi negara pertama yang berjaya membangunkan dan mendaftarkan vaksin untuk COVID-19. Vaksin yang dibangunkan oleh Gamaleya Institute di Moscow ini dah melepasi ujian klinikal dan akan dipakai untuk mass vaccination bulan Oktober nanti. Slava Rossiya.

Meanwhile, misi US untuk menghasilkan vaksin masih belum berjaya. Paling cepat pun awal 2021 katanya. Keadaan dah jadi macam tahun 1957 apabila Russia berjaya melancarkan satelit pertama sebelum US.

Even US berjaya pun, 35% rakyatnya tak nak ambil vaksin langsung, menurut tinjauan Gallup. Sebab teori-teori konspirasi anti-vaksin pelik2 semua asal US. Diorang anggap vaksin ni muslihat komunis fasis whatever sis nak control rakyat wujudkan One World Government. Elok lah tu.

Sementara US dan sekutunya skeptikal, Presiden Filipina, Rodrigo Duterte pula beria-ria kata dia sanggup jadi orang pertama disuntik vaksin Russia.

Duterte ni kalau bab kipas memang cemerlang. Dulu kipas China pun macam tu juga.

Yang menariknya, sebuah lagi negara Asia Tenggara iaitu Indonesia pun baru saja memulakan ujian klinikal fasa ke-3 (terakhir) bagi vaksin CoronaVac yang dibangunkan oleh firma Sinovac dari China. Kalau berjaya, dah boleh agak hubungan China-Indonesia akan naik ke next level.

Race untuk membangunkan vaksin bukan sekadar untuk menyelamatkan nyawa, untuk tujuan komersial, malah ia juga melibatkan soal prestij dan pengaruh kuasa-kuasa besar.

Fear, interest, honour – 3 motivasi azali negara dalam hubungan antarabangsa.


Pulau Paling Aneh Di Dunia

Pada 7 juta tahun dahulu, ketika pembentukan benua masih lagi aktif, sebahagian kecil tanah benua Afrika terpisah sehingga membentuk sebuah gugusan-gugusan pulau iaitu Socotra yang terdiri dari 4 buah pulau yang mana lokasinya berada di tengah Laut Arab. Kordinasi gugusan lebih tepat adalah 240 kilometer dari timur Tanduk Afrika dan 30 kilometer dari selatan Semenanjung Arab.

Antara 4 buah pulau gugusan Socotra, Pulau Socotra yang saiznya 95% dari gugusan kepulauan itu (3,796 kilometer persegi) mempunyai kisah yang menarik untuk diceritakan. Pulau Socotra ditemui sejak kurun ke pertama Masihi. Marco Polo pernah mencatatkan mengenai pulau tersebut dalam penjelajahan mengelilingi dunia.

Kemudian pada tahun 1511, Pulau Socotra dikuasai oleh kesultanan Mahra. Pada 30 November 1967, akhirnya Pulau Socotra milik negara Republik Yaman dengan populasi seramai 50,000 orang. Kerana terpinggirnya pulau itu dari mana tanah besar seperti Afrika dan Semenanjung Arab, pulau itu digelar sebagai “Kawasan paling aneh di Bumi” atau “The most alien-looking place on Earth” sehingga mendapat pengiktirafan dari UNESCO pada Julai 2008.

Apa yang dimaksudkan frasa “The most alien-looking place on Earth”? Yang menjadikan pulau itu isitmewa sehingga digelar sedemikian rupa adalah kepelbagaian flora dan fauna. Pulau Socotra tidak dipenuhi dengan hutan tropika. Gurun juga tidak walaupun berdekatan dengan Semenanjung Arab dan Afrika. Hutan di Pulau Socotra sukar untuk dibayangkan. Pokok-pokoknya yang tumbuh meliar tidak seperti akar yang menjalar dan pokok tropika yang tegak menapisi cahaya mentari. Kepelbagaian flora dan fauna Socotra ada unik dan esotik. Kepelbagaian itu membuatkan kita terfikir, “Adakah saya berada di planet lain?”

Keanehan, keunikan, keajaiban kepelbagaian flora dan fauna Pulau Socotra teramat indah untuk dinikmati sehingga kanak-kanak yang melihatnya berfikir bahawa dia berada di dunia penuh khayalan. Kepelbagaian itu menjadikan Pulau Socotra dianggap sebagai permata biodiversity di Semenanjung Arab. Keterasingan pulau itu ditambah bersama iklim gurun telah mewujudkan flora dan fauna endemik (organisma yang hanya wujud di habitat asal) yang menakjubkan. Dalam kajian yang dilakukan oleh Royal Batonic Garden Edinburgh, 307 dari 825 spesis tumbuhan di Pulau Socotra adalah spesis endemik, meliputi satu pertiga pulau besar itu.

Spesis flora endemik pertama Pulau Socotra sehingga menjadi ikon khas pulau itu adalah pokok Darah Naga (nama saintifik: Dracanea Cinnabari). Bentuk pokok itu seperti payung yang mampu memayungi sejumlah besar manusia daripada kepanasan mentari. Apa yang menjadikan pokok ini digelar sedemikian adalah getahnya yang berwarna merah persis darah naga di zaman purba. Getah itu biasanya dijadikan pewarna semula jadi dan dipercayai sebagai ubat penyembut penyakit oleh penduduk pulau.  Pada zaman pertengahan, pohon Darah Naga turut dijadikan medium dalam ritual sihir penduduk Socotra.

Spesis pohon endemik kedua Socotra adalah pokok Delima Socotra (nama saintifik: Punica protopunica). Pokok Delima Socotra adalah pokok yang berevolusi dari pokok delima. Ia memiliki bunga berwarna merah, berbeza dengan bunga pokok delima biasa yang berwarna merah jambu. Buah delima Socotra biasanya digunakan sebagai ubat penyembuh luka dan daunnya dijadikan sebagai stok makanan haiwan ternakan apabila kering.

Pokok Timun Raksasa (nama saintifik: Dendrosicyos socotranus) juga antara spesis pohon endemik wujud di Pulau Socotra. Pokok itu bukan sejenis pokok yang menghasilkan buah timun. Ia dinamakan sedemikian kerana fizikal batang pokok itu menyerupai timun raksasa bersama ranting-ranting halus pada bahagian pucuk serta memiliki bunga-bungaan kecil.

Selain tumbuhan, Pulau Socotra juga mempunyai pelbagai jenis haiwan endemik seperti serangga: Julodis clouei, sejenis kumbang endemik dan Belalang Socotra. Spesis burung juga mempunyai spesis endemik seperti Socotra Starling (Onychognathus frater), Socotra Sunbird (Nectarinia balfouri), Socotra Sparrow (Passer insularis), Grosbeak Socotra (Rhynchostruthus Socotranus), serta Socotra warbler (Incana incana). Terdapat juga spesis reptilia (kumpulan buawak dan buaya) yang mempunyai spesis endemik seperti Socotran Skink. Di bahagian perairan, terdapat spesis terumbu karang endemik menghiasi dasar laut pulau. Pokoknya, Pulau Socotra adalah pulau yang terkaya dengan spesis-spesis yang hanya ditemui di pulau tersebut.

Ada pelbagai spesis lain yang biasa ditemui seperti ketam, megkarung atau lipan di Pulau Socotra tetapi uniknya spesis-spesis ini adalah ia mengalami proses kegergasian sehingga saiz spesis itu membesar berbanding saiz biasa.

Dengan kekayaan flora dan fauna wujud di Pulau Socotra, semestinya kerajaan dapat peluang untuk memperoleh pendapatan negara melalui sektor eko-perlancongan tetapi demi memastikan kelestarian pulau itu kerajaan melarang sebarang pembangunan bertapak  – tiada hotel, restoran, dan bangunan lain. Hanya jalan raya saja yang terbentang luas untuk kemudahan para penduduk asal.

RUJUKAN:


Dulu Kanak-Kanak Dihantar Melalui Pos

Pengalaman pahit menyebabkan ramai ibu bapa hari ini lebih cakna pada sesuatu masalah. Tidak boleh dinafikan – media siaran, cetak dan sosial telah merencanakan satu dimensi baharu. Apa yang menjadi norma pada tahun 1970-an dianggap teruk 20 tahun kemudiannya. Dan apa yang menjadi kebiasaan pada tahun 1990-an tidak lagi diamalkan pada hari ini.

Ambil satu contoh: zaman dulu kanak-kanak selamba jalan kaki seorang diri. Kes culik yang berlarutan mempengaruhi tanggapan umum sekarang sampai jalan kaki seorang diri sudah dilihat dengan elemen bahaya.

Jadi kalau baca apa-apa pasal “bayi dihantar melalui pos”, jangan cepat hakimi. Itu memang norma zaman dulu, terutamanya di Amerika Syarikat. Pada zaman sebelum Perang Dunia Pertama, dunia lebih tertumpu sebelah Eropah. Pengaruh Amerika Syarikat memang ada. Cuma segala kiblat diplomasi dan percaturan geopolitik tiada dalam tangan White House. Tambah pula Woodrow Wilson berusaha sebaik mungkin untuk memastikan Amerika Syarikat tidak masuk dalam Perang Dunia Pertama.

Pada zaman ini, Amerika Syarikat sudah lengkap dengan infrastruktur kereta api bergerabak yang banyak membantu dari segi perindustrian. Kereta api memudahkan pengangkutan penumpang dan kargo. Jadi Perkhidmatan Pos Amerika Syarikat (USPS) menguji kebolehan untuk menghantar barangan (parcel postage). Puas hati, mereka melancarkan perkhidmatan pos barangan pada 1 Januari 1913 (Gallagher, 2020).

Faham-faham sajalah akal orang Amerika Syarikat. Asal nampak peluang saja, mesti cari jalan punya. Pihak USPS dibayar untuk menghantar keranda (malas ambil tahu jika ada isi atau kosong), telur, anjing dan kanak-kanak. Begitu ramai kanak-kanak dipos sampai pihak perkhidmatan tidak tahu siapa yang pertama.

Tengok dalam rekod, budak pertama adalah seorang bayi yang dipos Jesse Beauge daripada Glen Este yang terletak dalam negeri Ohio. Destinasi anak ini adalah ke rumah neneknya, yang dalam lingkungan 1.6 kilometer jauh. Tambang pengeposan adalah AS$0.15 (nilai sekarang: AS$4.16)… tetapi Jesse bayar insurans sebanyak AS$50 (nilai sekarang: AS$1,387.04). Kalau fikir logik, memang menjengkelkanlah harga anak hanya AS$1,391.20 ikut nilai sekarang. Paling merisaukan, pihak USPS tidak simpan rekod untuk mengesahkan yang anak Jesse sampai ke destinasi

Lokasi Jauh Tidak Menjadi Penghalang

Perjalanan 1.6 kilometer tidaklah begitu membimbangkan. Mungkin tuntutan kerja menghalang Jesse Beauge untuk menemani anak sampai destinasi. Tetapi ada keluarga yang pos anak jauh daripada 1.6 kilometer. Edna Neff dipos daripada Pensacola ke rumah bapanya yang terletak di Christianburg. Masalahnya, Pensacola di Florida. Christianburg pula di Virginia. Jarak mencecah 1,100 kilometer.

Edna tidak dibungkus dalam kotak. Sebaliknya, beliau dibiar berjalan macam biasa… cuma ikut sistem macam penghantaran barangan. Begitu juga dengan May Pierstorff yang dihantar daripada Idaho pada tahun 1914 (Hendrix, 2017).

May siap dilekat setem pada bajunya dan macam biasa, tiada siapa tahu jika May selamat sampai di destinasi. Rekod simpanan tidak lengkap untuk tahu secara lanjut.

Melihat segala risiko, pihak USPS akhirnya membuat peraturan yang mereka takkan lagi pos manusia – budak atau dewasa. Tetapi macam biasa, peraturan ini tidak menjadi penghalang. Ada saja orang yang sengaja label benda lain tetapi pos manusia juga. Paling keji pada tahun 1980, William DeLucia label diri sebagai “Alat Muzik” tetapi keluar kotak selepas pesawat kargo berlepas.

Beliau membawa tangki oksigen dan makanan untuk mencuri barangan kargo sebelum bungkus diri balik dalam kotak.

RUJUKAN:

Gallagher, W. (2020). A Brief History of the United States Postal Service. The Smithsonian Magazine.

Hendrix, S. (2017, May 24). Mail that baby: A brief history of kids sent through the U.S. postal service. The Washington Post.


Sejarah Golem Dalam Budaya Yahudi

Perkataan golem sudah pasti tidak asing pada hari ini. Makhluk sebegini bersepah dalam dunia fiksyen, macam Baldur’s Gate misalnya sampai bermacam-macam golem. Kalau dalam bahasa paling mudah, golem adalah suatu jasad dua kaki yang hidup… tetapi bukan sama sekali seorang manusia.

Golem memang dibina khas untuk elemen fiksyen. Walau bagaimanapun, ia ada sentuhan bersejarah daripada budaya Yahudi. Ia adalah sesuatu makhluk yang dicipta daripada tanah liat… tetapi seperti yang disebut, bukan seorang manusia.

Golem muncul dalam Kitab Zabur sebagai “suatu jasad tidak berbentuk”. Menurut lagenda Talmud, Adam (as) adalah seorang manusia yang berasal daripada golem. Selama 12 jam, Adam (as) kekal seperti golem, yakni tubuh tanpa roh.

Namun itu bukan satu-satunya golem yang pernah wujud dulu. Katanya seorang nabi bernama Jeremiah pernah menciptakan sebuah golem sampai ada senaskhah buku yang menceritakan tentang cara pembuatannya.

Menurut Kitab Sefer Yetzirah, golem boleh dicipta dengan tiga cara. Pertama sekali, seorang pencipta perlu membaca ayat-ayat Ibrani. Kedua pula, huruf alif, mim dan ta dalam bahasa Ibrani perlu ditulis pada dahi golem.

Dan ketiga, nama Yahweh perlu ditulis pada secebis kertas yang perlu disumbat dalam mulut golem. Walau apa pun caranya, kena ada jasad terlebih dahulu. Tanpa jasad ini maka tiadalah golem. Salah satu daripada tiga cara ini adalah kaedah untuk menghidupkan jasad tersebut.

Menghayati Sejarah Golem

Di sini jelas bahawa sebuah golem ada kena mengena dengan agama Yahudi. Sama ada fizikal atau spiritual, golem memang wujud. Tetapi ia tidak terhad pada golongan nabi semata-mata.

Pada abad ke-16, seorang rabai Yahudi menimba populariti kerana berjaya menghidupkan sebuah golem. Kisah ini berlaku di Prague yang dipimpin seorang maharaja bernama Rudolf II.

Semasa kepimpinan beliau, ramai yang membenci kaum Yahudi. Jadi Rabai Judah Loew ben Bezalel menghidupkan sebuah golem untuk menjaga keselamatan para Yahudi di situ (Bilefsky, 2009). Dan golem itu membuat kerja yang sangat baik.

Ramai Yahudi berasa selamat dijaganya. Tetapi golem ini bertambah kuat setiap masa sampai tiba-tiba hilang arah dan membuat hal. Lalu Rabai Loew mencabut nama Yahweh daripada jasadnya, menukarkan golem tersebut kembali menjadi patung.

Katanya Rabai Loew menyimpan jasad golem ini dalam sebuah synagogue. Tetapi itu hanya khabar angin sahaja. Kerana synagogue tersebut digeledah beberapa abad kemudian, dan tiada jasad golem ditemui. Sampai ke siling orang ramai cari. Apa pun tiada.

Cerita Semakin Gila

Golem tidak semestinya dibuat sebagai jantan. Ada saja kisah Yahudi yang mengabadikan golem betina. Golem-golem betina hanya akan digunakan apabila perlu sahaja, seperti memasak dan mengemas rumah.

Cuba bayangkan sebuah kenduri kendara yang direwang dengan hanya menggunakan golem. Sudah pasti jimat jadinya. Golemlah masak. Golemlah basuh pinggan semua. Lega hati pengantin kalau betul-betul boleh buat.

Cakap pasal pengantin, ada satu kisah yang perlu dikongsi. Seorang rabai bernama Horowitz menciptakan sebuah golem betina yang diukir begitu cantik, kemas dan montok. Lalu diletakkan nama Tuhan untuk menghidupkan golem ini. Cuma Horowitz punya forever alone sampai menidµri golem tersebut (Sherwin, 2000).

Ini sudah serupa beli patung syαhwαt dekat Shopee, cuma zaman dulu masa tiada Internet saja. Yang kejinya pergi guna nama Yahweh untuk hidupkan barang kepuasan diri. Itu yang tak masuk akal sampai sekarang.

RUJUKAN:

Bilefsky, D. (2009, May 10). Hard Times Give New Life to Prague’s Golem. The New York Times.

Sherwin, B. (2000). Jewish Ethics for the Twenty-First Century: Living in the Image of God. Syracuse University Press. Halaman 81.


Doktor Yang Buat Pesakitnya Berak Sampai Mati

Penyakit sentiasa menyusahkan orang ramai. Jadi bab penyakit, sentiasa ada permintaan. Kerana orang sanggup beli apa-apa ubat walaupun masih sihat. Sekadar persediaan katanya. Akan tetapi, ubat tidak boleh dibuat secara sembarangan.

Zaman sekarang senang. Ubat-ubatan sedia ada di farmasi wajib mematuhi piawaian ketat. Malaysia pula merupakan negara sangat teliti dalam bab perubatan. Jadi sesuatu produk perlu lulus banyak saringan sebelum diiktiraf sebagai ubat.

Cuma kalau zaman dulu, siapalah tahu pasal “saringan”. Buah mulut orang ramai pun sudah cukup.

Itulah yang terjadi dulu. Seorang doktor bernama James Morrison pernah berkongsi idea disangka logik sekitar 1800-an.

Kata beliau, semua penyakit boleh dirawat kalau buat orang ramai cirit tanpa henti. Cadangan ini memang gila. Tetapi ramai percaya. Kerana Morrison guna kata-kata ringkas yang sesuai untuk rakyat marhaen: “semua penyakit berpunca daripada kekotoran dαrαh.”

Jadi cirit birit adalah jalan untuk mengeluarkan kekotoran ini secara alami. Masalahnya, Morrison cakap cirit birit boleh merawat αηeμrysm dan demam campak.

Cadangan Morrison memang nampak jelas berunsur pseudosains, yakni suatu amalan salah disangka berpandukan sains. Totok pseudosains selalunya ada agenda. Jadi apa helah di sebalik cadangan Morrison? Seperti biasa, untuk jual produk yang dipasarkan dengan nama Pil Sayur Universal katanya boleh rawat apa sahaja.

Punyalah Morrison overclaim, sampai buat iklan bagai katanya produk ajaibnya boleh bagi tumbuh kaki balik (University of Virginia, n.d.). Ya. Zaman sekarang produk tumbuh rambut pun belum tentu berjaya. Ini siap tumbuh kaki terus. “Aku bangun pagi kali ini boleh tendang selimut dengan kaki betul yang mana kaki palsu aku sudah ada bawah katil!”

Entah macam mana pil sayur boleh tumbuhkan kaki. Tetapi yang pasti, ramai orang beli pil gila ini… dan majoriti diserang penyakit cirit birit.

Bertaklid Tetapi Buta

Dunia baru saja kecoh pasal vaksin malaria. Demikian hari kecoh pasal vaksin COVID-19. Ada satu persamaan berasas di sebalik kekecohan ini. Berapa banyak dos patut diberi?

James Morrison gagal bab ini. Beliau tidak mengetengahkan kepada semua pembeli tentang had dos. Cuba letak diri dalam pelanggan Morrison zaman dulu. Kedengaran pil sayur. Jadi apa salahnya kalau makan lima biji? Sayur saja bukan?

Ini yang mengundang bαhαyα, kerana pelanggan Morrison bertindak atas dasar sangkaan. Tidak mengapa kalau pelanggan makan tanggung sendiri. Masalahnya ibu bapa mula sarankan anak-anak makan ubat palsu ini.

Gadis berusia 15 tahun bernama Rebecca Cross makan ubat ini dan mαti dalam keadaan yang sangat teruk (Felton, 2021). Seorang demi seorang pelanggan Morrison mula jatuh sαkit kerana ikut saranan Morrison: kalau cirit, makan pelawas. Padahal pelawas untuk sembelit, bukannya cirit!

Selain Rebecca, ada seorang lelaki berumur 32 tahun yang entah kenapa sαkit lutut. Morrison menyarankan makan 1,000 pil dalam masa 20 hari. Sini jelas sama ada Morrison tidak tahu pasal dos… atau sekadar tamak kerana mahu orang kerap membeli.

Pil Morrison menghentikan masalah lutut yang dihadapi… kerana lelaki tersebut pergi buat selamanya kerana bertaklid buta pada ubat pseudosains.

Apabila kadar kemαtiαη terlalu tinggi, orang pun mula naik meluat. Kerana Morrison masih bebas berkeliaran… padahal pengedar bawahan sudah masuk dalam. Mereka cuba mengheret Morrison atas tuduhan mαηslαμghter.

Tetapi usaha mereka berakhir dengan hampa, kerana Morrison bagaikan kebal. Mungkin kerana tiada asas untuk mendakwa kerana Morrison tidak paksa pun. Kelompangan undang-undang ini memanfaatkan Morrison yang meninggal dunia pada tahun 1840. Dan ya, beliau tidak didakwa langsung.

RUJUKAN:

Felton, J. (2021, Oktober 5). James Morrison: The Doctor Who Made His (ditapiskan) Poop Themselves To (ditapiskan). IFL Science.

University of Virginia. (n.d.). English Caricature: Quacks & Nostrums.


Fiqh Sirah: Perlawanan Al-Buti Terhadap Sekularisme

Imam Muhammad Sa’id Ramadhan Al-Buti telah menyiapkan kitab
perjalanan hidup Rasulullah berjudul Fiqh Sirah. Ia bermula sebagai kuliah bagi
mahasiswa tahun pertama Fakulti Syari’ah Universiti Damsyiq, sebelum
dikumpulkan isi-isinya melalui penulisan. Bukankah kitab tentang sirah
Rasulullah telah banyak, maka apakah yang membezakan karya Al-Buti ini dengan
yang lain?

Jawapannya, ia bertujuan meluruskan semula matlamat
pembelajaran sirah Rasulullah.

‘Hayat Muhammad’, karangan Muhammad Husain Haekal telah
dibantah hebat oleh Al-Buti. Ia dianggap memiliki kecenderungan untuk menafikan
unsur-unsur mukjizat dalam kehidupan Nabi Muhammad. Hal ini kerana pengarangnya
terlampau terpesona dengan pendekatan saintifik barat. Harus diingat, bahawa
dalam menilai Rasulullah, haruslah menilai dengan neraca wahyu, bukan empirical
semata-mata.

Memisahkan keperibadian dengan agama, bisa membenihkan
sekularisme. Pemisahan duniawi dengan ukhrawi. Ya, Rasulullah ialah lelaki yang
hebat, sempurna dan mulia. Namun, Al-Buti menegaskan bahawa tidak cukup
menceritakan kehebatan Rasulullah pada aspek manusiawi semata-mata dengan
mengetepikan faktor wahyu. Sesungguhnya, kehebatan Nabi Muhammad berkait rapat
dengan hakikat bahawa baginda ialah Utusan Allah. Maka, segala tindakan berasal
dari wahyu.

 Muhammad itu tidak lain hanyalah seorang
rasul. (QS. Ali Imran: 144)

Manusia wajib meyakini yang hakikat Islam zahir dan batin
semuanya teradun pada diri Rasulullah. Sirah bukanlah sekadar buku cerita atau
dongeng. Bukan juga riwayat hidup tokoh. Hakikat ini dapat difahami selepas hikmah,
prinsip dan dasar Islam difahami terlebih dahulu. Justeru, sirah Rasulullah
merupakan intipati keseluruhan Iman, Islam dan Ihsan.

Tidaklah Kami
mengutusmu, melainkan untuk menjadi rahmat bagi sekalian alam (QS. Al-Anbiyâ’:
107)

Daripada Abu Soleh RA,
beliau berkata: “Adalah Nabi SAW (pada suatu hari) menyeru para sahabat:
“Wahai sekalian manusia! (Ketahuilah) Bahawa sesungguhnya daku ini adalah
rahmat yang dihadiahkan (oleh Allah SWT kepada seluruh alam).” (HR
Ad-Darimi)

Sekularisme sering memutarbelit prinsip Islam.

Sebagai misal, konsep Rahmatan Lil Alamin bisa diputarbelit
mengikut hawa nafsu dengan memaksa masyarakat menerima homoseksual. LGBT tidak
mempunyai hak. Bahkan ia dilaknat dan dibenci Allah. Rahmat yang sebenar ialah
menarik keluar pelaku songsang ini daripada perbuatan menjijikkan, kembali
kepada fitrah asal manusia normal.

Dengan mempelajari sirah Rasulullah, kita mengerti apakah
respon baginda terhadap sesuatu isu. Apakah tindakan baginda bila menghadapi
sesuatu permasalahan. Ada masa baginda marah, ada masa gembira, ada masa sedih
dan ada masa berdiam diri. Akhirnya, penafsiran Al-Quran dan Hadis difahami
melalui perjalanan hidup baginda apabila melalui sesuatu peristiwa.

Tujuan pembelajaran
sirah:

Sesungguhnya
pada diri Rasulullah ada teladan yang baik bagimu, iaitu bagi orang yang
mengharap Allah dan hari akhir serta banyak berzikir kepada Allah. (QS.
Al-Ahzab: 21)

RUJUKAN: